5 Peringkat Perubahan Mutasi Kuman Sebelum Menjadi Wabak Besar

Satu misteri yang seringkali ditanya berkenaan wabak adalah bagaimana sesuatu wabak boleh bermula? Majoriti orang tahu wabak biasanya bermula dengan jangkitan yang datang daripada haiwan, berpindah kepada seorang manusia atau haiwan lain sebelum jangkitan mula merebak di kalangan makhluk hidup.

Bagaimanapun tidak ramai yang mampu menjelaskan dengan terperinci soalan akarnya - apa asal-usul sesuatu wabak? Bagaimana wabak terbentuk? Apakah proses yang perlu berlaku sebelum jangkitan pertama berpindah?

Dalam artikel ini kami akan cuba menjelaskan kepada anda secara ringkas apa yang perlu berlaku terlebih dahulu sebelum sesuatu wabak terjadi, berkenaan lima fasa perubahan pada patogen atau bendasing yang menjangkiti haiwan dan kenapa akhirnya, manusia yang menjadi mangsa.

Satu faktor yang dipercayai mendorong kepada berlakunya perubahan jangkitan wabak dalam zaman moden, adalah disebabkan kenaikan kadar kebergantungan manusia kepada sistem pertanian dan penternakan yang lebih bersifat kelompok.

Kajian penyelidik perubatan dan sejarah telah berjaya mengenalpasto garis masa kemunculan sistem pertanian dengan pergerakan berlaku seiring dengan kemunculan wabak yang melanda dunia secara besar-besaran. Ini kerana usaha membuka ladang atau kebun di sesuatu tempat akan menyebabkan berlakunya secara automatik peningkatan jumlah kepadatan penduduk di sesuatu kawasan.

Hubungan pola kepadatan penduduk akibat pembukaan ladang dan kebun serta kekerapan berlakunya  wabak dapat dilihat seawal 11,000 tahun dahulu. Dengan berlakunya penambahan penduduk, situasi itu membolehkan virus atau bakteria penyebab sesuatu jangkitan yang mampu menjangkiti manusia terus hidup disebabkan oleh kewujudan manusia, pencemaran dan banyak faktor lain.

Kita akan huraikan hujah ini pada penghujung artikel sekiranya anda masih tertanya-tanya hubungannya. Jom kita baca tentang perubahan yang berlaku pada kuman sehingga mampu menyebabkan jangkitan.

Kajian berkenaan perubahan kuman-kuman yang ada atau lebih tepat digelarkan sebagai patogen menunjukkan patogen yang mampu menyebabkan wabak didapati akan melalui beberapa peringkat perubahan - yang akan menjadikannya 'sesuai' untuk jangkitan kepada sesuatu spesis.

Bukan semua patogen akan mengalami perubahan dalam kelima-lima peringkat. Ada patogen yang kekal hanya pada peringkat satu. Majoriti kekal di peringkat tiga dan empat. Segelintir saja layak dianggap mencapai peringkat kelima.

Peringkat pertama perubahan patogen (stage 1) melibatkan patogen yang hanya mampu menjangkiti satu spesis haiwan atau serangga sahaja tanpa mampu berpindah ke spesis lain. Ini bermakna jangkitan hanya berlaku dalam satu spesis yang sama sahaja.

Dalam peringkat kedua pula, patogen yang hidup dalam haiwan atau serangga tertentu mampu berpindah ke spesis lain satu kali sama ada haiwan, serangga atau manusia.

Perpindahan pula hanya berlaku sekali, melibatkan jangkitan primer ke peringkat sekunder tanpa berlaku peringkat jangkitan seterusnya. Sebagai contoh, virus Nipah yang pernah melanda negara kita merupakan virus peringkat kedua kerana jangkitannya berlaku di antara haiwan (kelawar) ke haiwan lain (babi) dan juga manusia, tanpa berlaku jangkitan antara manusia ke manusia lain.

Peringkat ketiga melibatkan patogen-patogen yang telah melalui proses jangkitan antara manusia beberapa kali sehingga mempunyai kebolehan melakukan jangkitan antara manusia kepada manusia dalam kelompok yang kecil dan akan berhenti apabila wabak selesai.

Antara virus yang layak dikategorikan dalam kumpulan ini adalah virus penyebab Ebola, jangkitan Marburg dan juga cacar monyet (monkeypox).

Pada peringkat keempat, patogen yang ada telah mengalami perubahan yang cukup membuatkannya mampu serasi dengan tubuh manusia. Majoriti jangkitan berbentuk wabak yang besar di dunia datang daripada kumpulan ini. Berikutan perubahan mutasi yang telah dialami membuatkannya lebih sesuai untuk hidup dalam tubuh manusia, patogen peringkat keempat menjadi punca jangkitan wabak berlaku dalam masa yang panjang kerana mudah berpindah antara manusia ke manusia lain.

Penyakit yang sumbernya diletakkan dalam kumpulan patogen peringkat keempat adalah influenza, taun dan wabak Chagas.

Peringkat kelima merupakan kumpulan patogen yang berasal daripada haiwan atau sumber lain pada mulanya, tetapi terus merebak di kalangan manusia secara eksklusif tanpa henti.

Antara patogen yang diletakkan dalam kumpulan ini adalah bakteria yang menyebabkan penyakit kelamin gonorrhea, sifilis dan virus HIV yang menyebabkan jangkitan AIDS.

Dengan menggunakan virus HIV sebagai contoh, penyelidik mendapat bukti menunjukkan bahawa darah tercemar daripada haiwan chimpanzee yang mengandungi jangkitan virus 'simian immunodeficiency virus' atau SIV telah menjalani mutasi selepas menjangkiti manusia, berubah menjadi virus yang kita labelkan sebagai HIV kini.

Berbeza dengan keempat-empat peringkat patogen yang diklasifikasikan sebelum ini, patogen peringkat kelima penyebarannya sukar untuk dihentikan kerana wabak yang melanda disebarkan secara eksklusif antara manusia ke manusia, tanpa perlu ada sumber atau punca virus daripada haiwan membantu menyebarkannya lebih luas.

Wabak penyakit seperti SARS, MERS dan sebagainya yang menjangkiti manusia boleh diperlahankan, dikawal atau dihapuskan, tetapi bagi patogen peringkat kelima ini -  jangkitan diramalkan tetap akan berlaku kerana ketiadaan kaedah atau rawatan yang mampu menanganinya.

Melainkan semua orang yang menghidap AIDS berhenti menyebarkannya; itu sesuatu yang agak mustahil untuk berlaku.

Kaitan di antara berlakunya perubahan dalam sistem pertanian dan penternakan dalam tamadun manusia dengan kekerapan wabak berlaku adalah kerana wujud hubungan jelaspunca dari mana patogen-patogen penyebab wabak ini datang dengan aktiviti penternakan dan pertanian manusia sejak dulu.

Rekod telah menunjukkan majoriti wabak yang melanda datang daripada haiwan-haiwan ternakan yang kebiasaannya ada di sekeliling kita dan kita anggap tak berbahaya! Penyakit difteria yang menggemparkan negara pada awal tahun 2019 kerana telah muncul kembali - dikenalpasti datang daripada haiwan berbulu seperti anjing.

Virus influenza pula boleh ditemui daripada haiwan seperti khinzir, itik, ayam, kuda dan kucing. Rotavirus yang menyebabkan keracunan makanan datang daripada jangkitan penyakit yang berlaku pada spesis lembu, begitu juga virus penyebab jangkitan TB atau tuberkulosis.

Selain daripada haiwan domestik, kegiatan manusia membuka kawasan penempatan baru sehingga mengakibatkan berlakunya pencemaran turut menyumbang kepada gejala wabak.

Tikus yang suka tempat kotor membawa patogen penyakit tifus dan gagak yang terbang di udara dikenalpasti menjadi perumah kepada virus selesema burung.

Tidak dapat dinafikan ada kemungkinan haiwan-haiwan domestik yang diternak, mendapat jangkitan daripada haiwan lain sebagai penjangkit sekunder, namun jelas hubungan di antara peningkatan kes-kes wabak mempunyai hubung kait dengan aktiviti manusia sendiri yang perlu meningkatkan pengeluaran makanan.

Semua di atas melibatkan wabak yang kita ketahui jenis dan spesis haiwan yang dikatakan puncanya.

Bagaimana pula jangkitan yang terkenal seperti rubella, sifilis, tetanus dan tifoid yang sehingga kini tidak diketahui dari mana punca atau haiwan mana merupakan pembawa asalnya?

Terlalu banyak sebenarnya rahsia alam yang belum mampu kita fahami sehingga kini.


6 Berita Gempar Dunia Yang Ramai Tak Peduli Disebabkan COVID-19

Sedang anda scroll Facebook anda, berita-berita berkenaan dengan COVID-19 dan novel coronavirus pastinya memenuhi ruang news feed anda.

Tak kiralah berita tentang kes baharu, jumlah kematian yang semakin meningkat, ataupun pengumuman bantuan kerajaan disebabkan oleh wabak ini, wabak COVID-19 telah membuatkan semua berita-berita lain menjadi tidak penting.

Walaupun begitu, banyak juga perkara yang berlaku dalam tempoh COVID-19 ini namun tidak mendapat perhatian dunia kerana kekalutan yang sedang melanda.

iluminasi.com kongsikan 6 berita menarik dan mengejutkan yang anda terlepas akibat COVID-19.

Ketegangan di Afrika Utara ketika ini semakin memuncak disebabkan oleh pembinaan sebuah empangan di Sungai Nil, dan ia mungkin akan menyebabkan peperangan antara Ethiopia dan Mesir meletus.

Empangan yang dinamakan Grand Renaissance itu adalah titik kebanggaan bagi Ethiopia, tetapi bagi Mesir empangan itu merupakan potensi untuk kehilangan kawalan mereka ke atas salah satu sungai yang paling penting di dunia.

Titik utama perselisihan ini adalah isian takungan empangan berkenaan yang mana dijangka akan mengganggu aliran sungai ke hilir.

Mesir bergantung kepada Sungai Nil selama ribuan tahun dan gangguan terhadap aliran sungai ini dapat merosakkan ekonomi negara secara drastik dan mengurangkan sumber air utamanya di mana mereka rakyatnya menggunakan 90% daripadanya sebagai air minuman.

Kapasiti simpanan adalah 74 bilion meter padu dan tempoh pengisiannya yang mengambil masa 6 tahun seperti yang dirancang Ethiopia akan mengganggu penggunaan oleh Mesir.

Mesir telah mencadangkan kepada Ethiopia untuk mereka mengambil tempoh antara 12 hingga 21 tahun untuk mengisi takungan empangan itu, tetapi Menteri Air Ethiopia, Seleshi Bekele berkata cadangan itu langsung tidak dapat diterima.

Pada 24 Mac, polis Korea Selatan mendedahkan nama suspek utama melibatkan jenayah seks "nth chatroom" sebagai Cho Ju-bin berusia 24 tahun, seorang sukarelawan di rumah anak-anak yatim dan penyunting akhbar kolejnya.

Kes ini melibatkan sebuah chatroom Telegram dikenali sebagai "nth chatroom", di mana suspek melakukan jenayah tersebut menggunakan nama "doctor".

Cho berhadapan dengan tuduhan memperdayakan 74 orang menghantar gambar bogel kepadanya yang mana kemudiannya digunakan untuk mengugut mangsa.

16 daripada mangsa tersebut adalah kanak-kanak di bawah umur. Penangkapan Cho seminggu sebelum itu mengakibatkan 18 tangkapan tambahan.

Dia melakukan kerja sukarelawan di sebuah rumah anak-anak yatim tempatan selama 2 tahun malah dipaparkan dalam media dalam talian dengan petikan kata-kata, "Saya memulakan kerja sukarela setelah selesai perkhidmatan tentera wajib saya. Saya mahu membantu orang lain kerana saya mendapat bantuan daripada ramai orang. "

Satu petisyen telah diedarkan dengan harapan untuk mendedahkan identiti semua 260,000 pengguna chatroom itu, dan polis sedang mencari pencipta "nth chatroom" yang dikenali sebagai "gat gat" di Telegram.

Masih ingatkan anda kepada kejadian yang berlaku pada 15 Mac 2019?

Ketika solat Jumaat pada hari berkenaan, seorang warga Australia bernama Brenton Tarrant menyerbu masuk ke dalam Masjid Al Noor dan Pusat Islam Linwood di Christchurch, New Zeleand di mana dia telah menembak mati 51 orang dan mencederakan 49 yang lain.

Brenton telah dibicarakan setahun kemudian, namun pada 26 Mac dia melakukan sesuatu yang mengejutkan dunia. Pembunuh kejam ini telah mengubah pengakuannya daripada tidak bersalah kepada bersalah.

Dengan meengubah pengakuannya ini, Brenton telah menyelamatkan dan menjimatkan mangsa serta keluarga mereka daripada perbicaraan yang sangat panjang.

Brenton telah dijadualkan untuk dibicarakan pada Jun selepas menafikan tuduhan berkenaan dan perubahan pengakuan yang dibuat telah mengejutkan New Zealand serta seluruh dunia.

Dia mengaku bersalah ke atas 51 tuduhan bunuh, 40 tuduhan cubaan membunuh dan satu tuduhan melakukan perbuatan pengganas.

Mahkamah menetapkan tarikh pada bulan Mei untuk menetapkan tarikh hukuman.

Malangnya, perintah berkurung disebabkan oleh wabak COVID-19 menghalang pihak mahkamah untuk bertindak pantas.

Hakim Cameron Mander berkata, "Tidak ada niat untuk menghukum terdakwa sebelum pengadilan kembali beroperasi seperti biasa dan pada ketika mangsa serta keluarga mereka dapat menghadirkan diri ke mahkamah secara peribadi.

New Zealand tidak mempunyai hukuman mati dan mempunyai hukuman penjara serentak. Brenton dikatakan mungkin akan menerima sekurang-kurangnya penjara 10 tahun atas tindakannya.

Di sekolah, kita diajarkan bahawa terdapat 7 benua di Bumi. Dan walaupun fakta ini adalah benar pada ketika ini, namun ia tidak satu ketika dahulu.

Untuk tempoh berbilion tahun, permukaan Bumi telah beralih dan berubah apabila plat tektonik bergerak.

Ini telah mengakibatkan penciptaan dan pemusnahan benua, namun saintis telah menemui bukti terdapat benua baru yang terletak betul-betul di bawah benua sedia ada.

Sebuah "benua yang hilang" telah ditemui di bawah Kanada dan cara para penyelidik dapat mengesahkan hal ini adalah melalui sumber yang menarik, iaitu berlian.

Diamonds terbentuk jauh di dalam mantel Bumi dan ditemui dalam jenis batu gunung berapi yang dipanggil kimberlite.

Apabila magma bergerak pantas ke permukaan Bumi, ia membawa berlian ke permukaan.

Sebuah lombong berlian di Kanada telah mengumpulkan sampel berlian dan kimberlit yang sepadan dari segi kimia dengan benua kuno yang terbentuk hampir 3 bilion tahun yang lalu.

Benua itu pecah kira-kira 150 juta tahun yang lalu, tetapi sebahagian daripadanya masih di benua Amerika Utara.

Penemuan ini juga menentukan bahawa benua itu adalah 10% lebih besar daripada yang dipercayai sebelumnya.

Pasaran saham telah merudum dengan begitu teruk akibat penyebaran COVID-19 dan segala usaha keuntungan yang dibuat sejak Presiden Donald Trump mentadbir Amerika Syarikat yang dikenali sebagai "Trump Bump", telah musnah.

Pasaran saham mungkin berubah-ubah tetapi ia tidak kekal di bawah selama-lamanya.

Saham meningkat dan jatuh sepanjang masa, dan penurunan drastik bagi Dow Jones Industrial Average (DJIA) akan kembali ke tahap positif juga akhirnya.

Di tengah-tengah krisis COVID-19, ia seolah-olah sedang berlaku apabila DJIA melihatkan kenaikan terbesar dalam sejarah untuk tempoh sehari, pada 24 Mac.

Selepas jatuh berhari-hari, bil rangsangan yang digubal dalam Senat A.S. telah memaksa pelabur untuk berhenti menjual dan membeli.

Apabila pasaran ditutup pada hari sebelumnya, DJIA berada pada 18,308.42.

Dan apabila ia ditutup pada 24 Mac, ia telah melonjak kepada 20,704.91, iaitu perubahan positif sebanyak +2,112.98, atau 11.37%.

DJIA tidak pernah menjana keuntungan setinggi itu sejak 15 Mac, 1933 dan ini disebabkan oleh kelewatan Akta Perbankan Darurat pada 9 Mac tahun itu (sebahagian daripada Perjanjian Baru Roosevelt).

Ia mungkin tidak diberi nama yang agak menarik seperti Hale-Bopp comet yang muncul pada tahun 1977, namun ini tidak dapat menghalangnya Komet 2/2019 Atlas Y4 daripada membuat kemunculannya di Bumi pada bulan Mei ini.

Komet ini pertama kalinya ditemui pada 28 Disember 2019 di Hawaii dan ia merupakan komet kedua paling terang bagi mata kasar di langit malam.

Kali terakhir komet terang seperti ini melepasi Bumi dari jarak dekat, ramai yang melihatkannya sebagai satu petanda hari kiamat sudah hampir.

Kultus Heavens Gate melihat kemunculan komet Hale-Bopp sebagai sebuah angkasa lepas yang mana mereka boleh tumpang selepas melakukan pembunuhan besar-besaran.

Secara keseluruhan, 39 ahli kumpulan ini telah membunuh diri di California, dengan memakai kasut Nike.


6 Kisah Kegagalan Kerajaan Untuk Mengawal Penyakit Berjangkit

Mencegah dan mengawal penyebaran penyakit berjangkit adalah salah satu kekuatan bagi institusi kerajaan untuk menunjukkan bahawa mereka cekap.

Tetapi kekurangan ini akan bertukar menjadi punca kerajaan menerima tohmahan jika mereka gagal mengendalikannya dengan cara terbaik.

Biasanya, kebimbangan terhadap reputasi sering menjadi keutamaan berbanding tugas sebenar iaitu untuk menyelamatkan nyawa.

Seperti dalam kes COVID-19, ia dikatakan bermula di Wuhan, China. Menurut sumber, walaupun kerajaan China mengetahui akan hal ini, namun mereka menyembunyikan kebenaran dan menghalang ia daripada bocor kepada dunia luar.

Dr. Li Wenliang yang cuba memberitahu dunia akan virus baru ini dipaksa untuk menandatangani surat oleh polis menyatakan bahawa beliau membuat kenyataan palsu.

Akibatnya, wabak ini tersebar ke seluruh dunia dan berpuluh-puluh ribu nyawa.

Selepas epidemik MERS bermula di Korea Selatan pada tahun 2015, pentadbiran Park Geun-hye telah dituduh kerana mengendalikan krisis itu dengan tidak betul dan mungkin memburukannya lagi.

Para pakar mengkritik hebat ketidaktelusan pihak berkuasa dan amalan menghantar pesakit-pesakit yang disyaki dari hospital ke hospital lain sebelum dikuarantin. Tindakan ini membuatkan para pegawai kesihatan dan orang ramai berada dalam keadaan yang lebih berisiko.

Sesetengah mengkritik kegagalan kerajaan untuk mewujudkan kemudahan terpusat bagi menumpukan perhatian kepada pesakit yang dijangkiti, yang akan menjadi lebih cekap dan kurang cenderung menyebabkan penyebaran penyakit ini.

Ramai juga yang menyuarakan kemarahan disebabkan oleh keengganan kerajaan untuk mendedahkan nama hospital-hospital yang merawat mereka yang dijangkiti sekaligus meningkatkan ketakutan dan khabar angin di internet.

Ini didakwa dilakukan untuk membantu hospital mengelakkan kerugian dari segi pendapatan jika orang ramai tahu mereka merawat pesakit MERS.

Sebaliknya, netizen di Internet menghasilkan senarai mereka sendiri dan polis menahan beberapa orang kerana tersalah mengenal pasti hospital tertentu sebagai pusat rawatan MERS.

Seorang wartawan Se-Woong Koo percaya bahawa pengendalian MERS yang tidak betul adalah wakil kepada sistem politik yang dilihat oleh orang awam sebagai "sebuah negara kapitalis kroni yang dikendalikan oleh elit rasuah yang telah memonopoli kuasa dan ekonomi negara, memupuk ketidakcekapan kerajaan dan ketidakpercayaan popular di negeri ini. "

Ketika ketegangan politik antara parti pemerintah ZANU-PF dan parti pembangkang MDC menyebabkan keganasan berlaku di jalanan, wabak kolera meletus di Zimbabwe pada tahun 2008.

Pada awalnya pihak kerajaan cuba untuk membuatkan penyebaran penyakit itu kelihatan seperti tidak serius, yang mana didakwa oleh Robert Mugabe sebagai sebahagian daripada rancagnan Barat untuk menceroboh dan menggulingkan kerajaannya.

Beberapa jam selepas Afrika Selatan mengisytiharkan zon sempadannya dengan Zimbabwe sebagai kawasan bencana, Mugabe mengumumkan bahawa penyakit itu masih terkawal.

Dakwaan ini dinafikan oleh pegawai kesihatan dunia yang mengadu bahawa presiden Zimbabwe itu telah menghalang satu pasukan pakar Perancis dari mendarat di negara ini.

Namun, negara ini kemudiannya mula meminta bantuan kerana industri kesihatan mereka tidak lagi dapat menampung wabak itu.

Malah, menteri kesihatan Zimbabwe David Parirenyatwa akhirnya mengaku bahawa hospital pusat mereka langsung tidak berfungsi.

Pada tahun 2013, didedahkan bahawa cubaan untuk menutup berita tentang penyebaran penyakit itu melibatkan PBB, selepas ketua negara Agostinho Zacarias memecat Georges Tadonki, ketua Pejabat PBB untuk Penyelarasan Hal Ehwal Kemanusiaan di Zimbabwe.

Agostinho mempunyai kaitan rapat dengan Mugabe dan usaha Georges untuk mengawal penyebaran kolera disifatkan sebagai tidak boleh diterima oleh kerajaan dari segi politik.

Di pengakhiran, penyakit ini telah membunuh lebih daripada 4,000 orang di Zimbabwe.

Satu wabak yang baru muncul pada September 1998 di negeri Perak iaitu paramyxovirus Nipah di negeri Perak pada mulanya diandaikan oleh kerajaan sebagai wabak ensefalitis Jepun, yang merupakan endemik di Malaysia dan disebarkan oleh nyamuk,.

Sebaliknya, virus Nipah ini menyebabkan ensefalitis febrile teruk di kalangan penternak babi dan disebarkan oleh kelawar buah kepada babi dan kemudiannya kepada manusia melalui najis kelelawar yang mendarat dalam makanan babi.

Ia berlaku mungkin disebabkan oleh penghijrahan kelawar buah-buahan ke kebun-kebun akibat kegagalan buah di hutan yang disebabkan oleh El Nino dan pembakaran manusia

Percubaan awal kerajaan Malaysia untuk mengawal apa yang disangkakannya ensefalitis Jepun melalui penyebaran fogging dan vaksinasi besar-besaran tidak memberi kesan kepada penyebaran penyakit ini.

Apabila kes dilaporkan di rumah penyembelihan di Singapura pada bulan Mac 1999, negara itu mengharamkan import babi Malaysia dan mengawal wabak kecil ini.

Wabak penyakit di Malaysia akhirnya dikawal dengan pemusnahan lebih dari sejuta ekor babi, manakala orang yang terlibat dinasihatkan supaya melakukan langkah pencegahan seperti menggunakan perlindungan seperti topeng, basuh tangan selepas mengendalikan haiwan dan babi yang dijangkiti, dan membasuh sangkar serta kenderaan untuk mengangkut haiwan dengan sabun dan air.

Penyakit ini menimbulkan malapetaka kepada industri babi Malaysia yang bernilai berbilion dolar, dan kumpulan penternak babi cuba menyaman kerajaan kerana kesalahan mereka.

Para petani marah kerana terlibat dalam usaha yang tidak berhasil untuk mengawal virus yang tidak dikenali itu, yang menyebabkan lebih banyak kematian dan kehancuran banyak mata pencarian.

Sesetengah menyalahkan presiden Ronald Regan ke atas epidemic AIDS pada tahun 1980-an di Amerika Syarikat.

Ketika kes pertama muncul pada tahun 1981, pihak berkuasa menyedari bahawa situasi krisis sedang bermula.

Namun tindakan yang perlahan oleh kerajaan persekutuan membawa kepada kelewatan penyelidikan HIV / AIDS kerana kekurangan pembiayaan dan tidak ada usaha yang dilakukan untuk membangunkan program untuk mengawal atau mencegah jangkitan.

Kemungkinan besar ini disebabkan oleh mangsa awal terdiri daripada lelaki homoseksual.

Pendeta Kristian Jerry Falwell berkata, "IDS adalah murka Tuhan terhadap homoseksual", manakala pengarah komunikasi kerajaan Pat Buchanan menggelarkan epidemik ini sebagai, "balas dendam alam terhadap lelaki homoseksual".

Sehingga tahun 1987, barulah Ronald Reagan bercakap tentang AIDS secara umum, selepas 59,572 kes AIDS dilaporkan dan 27,909 kematian.

Sementera itu, diskrimnasi terhadap golongan homoseksual telah menghalang kerja-kerja yang penting.

Senator Jesse Helms dari North Carolina meminda rang undang-undang peruntukan persekutuan untuk melarang program pendidikan AIDS yang "menggalakkan atau mempromosikan aktiviti homoseksual," untuk menghalang lelaki gay daripada diajar bagaimana untuk melakukan seks sejenis yang selamat.

Ada yang berpendapat bahawa keputusan politik Reagan tidak dipengaruhi oleh agama dan kurangnya tindakan darinya adalah untuk kepentingan politiknya.

Sikap sinis dan kejahilan ini akhirnya menyebabkan kematian berpuluh-puluh ribu orang di negara itu.

Selepas meletusnya wabak meningitis meningokokal di Sekolah Menengah Kabompo di Wilayah Utara-Barat, Zambia, pada bulan Jun 2015, 3 pelajar maut dan 3 lagi dimasukkan ke hospital.

Tindak balas yang lambat oleh kerajaan untuk menyebarkan maklumat yang tepat membawa kepada histeria, kerana beberapa pelajar mendakwa penyakit itu disebabkan oleh ilmu sihir.

Dalam kerusuhan yang melibatkan pelajar dan anggota masyarakat setempat pada 4 Julai, harta sekolah rosak dan ibu bapa mengeluarkan anak-anak mereka dari sekolah serta mendakwa sekolah itu perlu "dibersihkan."

Kenyataan yang bercanggah dari Kementerian Kesihatan dan Pendidikan memperlihatkan bahawa komunikasi yang teruk menjadi faktor kepada kekacauan itu.

Pada 8 Julai, Menteri Kesihatan Joseph Kasonde memberitahu pemberita bahawa sekolah itu telah ditutup selama dua minggu, tetapi jurucakap Kementerian Pendidikan, Hillary Chipango berkata sekolah itu tidak ditutup, tetapi kerana para pelajar enggan hadir.

Para pengkritik kerajaan telah menyalahkan salah faham oleh kedua-kedua kementerian ini yang mana boleh dirawat dengan antibiotik dan mudah dicegah.

Malah, ia juga boleh menghalang penyebaran khabar angin tentang sihir yang tersebar.

Afrika Selatan menghabiskan 15 tahun memerangi penyebaran HIV, sehinggalah pilihan raya yang melantik Thabo Mbeki sebagai Presiden memburukkan lagi keadaan.

Presiden baru ini telah terpengaruh oleh sekumpulan pemberontak saintifik yang diketuai oleh Peter Duesberg dari Berkeley yang menafikan bahawa AIDS disebabkan oleh virus AIDS dan sebaliknya menyalahkan faktor patogenik seperti penggunaan dadah, aktiviti homoseksual yang menggalakkan, pemindahan darah, jangkitan parasit, dan kekurangan nutrisi.

Walaupun tuntutan mereka bertentangan dengan bukti saintifik, namun ia meyakinkan Thabo Mbeki. Salah satu sebabnya adalah mungkin kerana kos perubatannya dan penolakan AIDS memberikan tekanan kepada pembuata ubat antarabangsa untuk menurunkan harga mereka kepada lebih murah agar ia mampu dibeli oleh orang biasa di Afrika.

Sebab lain adalah kerana Thabo percaya dakwaan HIV disebarkan secara seksual hanyalah idea-idea perkauman tradisional terhadap orang Afrika yang tidak senonoh.

Thabo percaya bahawa penyakit itu bukannya disebabkan oleh virus tetapi oleh kesihatan yang tidak baik serta kekurangan zat makanan. Jalan penyelesaian ke atas penyakit ini bukanlah semat-mata dengan membeli ubat dari Barat tetapi meningkatkan taraf hidup Afrika.

Jadi, Thabo telah melantik sekumpulan saintis yang mengisytiharkan bahawa mereka mempunyai rawatan alternatif untuk merawat AIDS.

Sehingga penghujung tahun 2003, kementerian kesihatan enggan menyediakan rawatan kepada individu yang dijangkiti AIDS.

Menteri Kesihatan Manto Tshabalala-Msimang mengumumkan pada tahun 2006 bahawa AIDS boleh disembuhkan dengan makan makanan sihat seperti minyak zaitun, lemon, dan bawang putih.

Malah, dia juga mewakili kerajaan Afrika dengan memaparkan buah-buahan dan sayur-sayuran pada persidangan AIDS di Toronto, Kanada.

Pada tahun berikutnya, timbalan menteri kesihatan Nozizwe Madlala-Routledge dipecat, seolah-olah disebabkan rasuah tetapi pada hakikatnya mungkin kerana pandangannya yang lantang mengenai kaitan antara HIV dan AIDS.

Afrika Selatan akhirnya berhenti daripada menafikan tentang penyakit ini selepas Jacob Zuma dipilih menjadi presiden pada tahun 2009.

Kajian Harvard mendapati bahawa kepercayaan oleh Thabo Mbeki terhadap AIDS telah menyebabkan kematian lebih 300,000 orang.


7 Mitos Dan Salah Faham Mengenai Covid-19 Koronavirus

Jumlah pesakit wabak koronavirus (COVID-19) masih terus meningkat di seluruh dunia. Sehingga saat ini, lebih 500,000 orang telah dijangkiti dan lebih 20,000 orang meninggal dunia daripada penyakit misteri yang masih belum ditemui penawarnya ini.

Wabak ini telah diklasifikasikan sebagai pandemik tetapi kerana begitu banyak maklumat palsu dan salah faham mengenainya, wabak ini juga telah digelar "infodemik". Berita palsu dan maklumat salah tersebar lebih cepat daripada virus itu sendiri.

Rangkaian sosial, aplikasi permesejan dan platform lain memudahkan banyak informasi tidak tepat dan berita palsu mengenai COVID-19 tersebar dengan pantas sehingga sukar untu mengetahui ketulenan sesuatu info tersebut. Keadaan ini memaksa Majlis Keselamatan Negara (MKN) menubuhkan satu unit khas untuk menangkis berita-berita palsu yang tular berkaitan COVID-19 ini.

Kepercayaan ini telah tersebar dimana banyak perbincangan tentang bagaimana wabak koronavirus ini bakal berakhir dengan ramai pihak berharap cuaca hangat ketika musim bunga dan musim panas (di negara-negara Barat) akan menamatkannya. Malangnya, Pertubuhan Kesihatan Sedunia (WHO) menjelaskan bahawa virus itu boleh tersebar dan boleh disebarkan tanpa mengira cuaca.

Pada fasa awal penularan wabak ini, ramai beranggapan informasi ini betul memandangkan kerajaan Indonesia tidak mengisytiharkan mana-mana rakyat mereka dijangkiti COVID-19. Namun, pemimpin negara tersebut akhirnya mengaku mereka menyembunyikan perkara tersebut kerana tidak mahu rakyatnya panik.

Lebih menakutkan, kerajaan Indonesia juga tidak mempunyai kelengkapan lengkap untuk membuat ujian saringan terhadap rakyatnya. Daripada laporan akhbar, dianggarkan 600 ribu orang rakyat Indonesia berisiko mendapat penyakit ini.

Tidak syak lagi bahawa bawang putih adalah makanan yang penuh dengan kebaikan dan banyak nutrien. Antara lain, ia mempunyai ciri-ciri antimikrob dan pasti dapat meningkatkan imuniti anda pada tahap tertentu.

Walau bagaimanapun, tidak ada bukti bahawa memakan bawang putih dapat melindungi anda daripada dijangkiti dengan koronavirus. Malah, sekiranya anda mempunyai simptom-simpton COVID-19, sila segera membuat saringan di hospital dan bukannya cuba merawat sendiri dengan memakan bawang putih.

Satu lagi salah tanggapan yang tersebar di sekitar rangkaian sosial dan beberapa laman berita adalah bahawa mandi atau minum panas boleh membantu anda mencegah jangkitan dari COVID-19. Ini benar-benar tidak benar - suhu tubuh manusia biasa adalah antara 36.5 hingga 37 darjah selsius.

Salah faham ini juga tersebar di Malaysi akibat kenyataan seorang Menteri dalam sebuah wawancara yang disiarkan di televisyen. Untuk membunuh virus, anda memerlukan suhu yang teramat panas. Meminum air yang sangat panas ini sahaja sudah cukup untuk membunuh anda.

Walaupun penyakit selesema dan pneumokokol mempunyai gejala yang sama seperti COVID-19, vaksin ini tidak dapat membantu pencegahannya. Vaksin ini direka untuk mensasarkan bakteria selsema dan streptokokus secara khusus, oleh  itu ia tidak dapat menghalang COVID-19.

Walau bagaimanapun, itu tidak bermakna anda tidak perlu mengambil vaksin ini. Malah, ianya sangat digalakkan untuk manfaat kesihatan diri anda pada masa hadapan bagi mencegah anda mendapat 2 penyakit ini.

Di pintu keluar masuk banyak negara terutamanya di lapangan terbang, kebiasaannya penumpang perlu melalui pengesan haba. Walau bagaimanapun, ianya bukanlah satu cara yang efektif untuk mengesan mereka yang sudah dijangkiti COVID-19 memandangkan pengesan ini hanya mampu mengesan mereka yang demam.

Menurut rekod-rekod mengenai pesakit COVID-19, simptom yang dialami oleh seseorang pesakit mungkin berlainan. Boleh jadi, ketika melalui pengesan haba ini seseorang sudahpun mendapat jangkitan COVID-19 tetapi masih belum demam dan hanya demam beberapa hari kemudian.

Salah faham ini mungkin kita tidak dengar di Malaysia, namun di sesetengah negara ianya telah tular. Di Eropah dan beberapa bahagian di Afrika, berita palsu telah tersebar bahawa kokain dapat membantu dalam pencegahan daripada virus ini.

Mitos ini bermula di Twitter apabila beberapa orang yang mendakwa bahawa menghidu kokain akan membersihkan (sanitasi) lubang hidung, seterusnya menghalang daripada mendapat jangkitan. Mitos ini tersebar luas sehingga memaksa Menteri Kesihatan Perancis mengeluarkan kenyataan menyangkal dakwaan ini.

Penyebaran virus melalui gigitan nyamuk pernah dikaitkan dengan virus Zika tetapi terdapat juga dakwaan bahawa COVID-19 boleh tersebar dengan cara yang sama. Tiada maklumat atau bukti untuk menyokong bahawa dakwaan ini adalah benar.

Perlu diingatkan bahawa COVID-19 adalah virus berkaitan saluran pernafasan yang  ditularkan oleh titisan yang tersebar apabila orang yang dijangkiti batuk atau bersin. Ia juga boleh disebarkan melalui air liur dan cecair dari hidung. Oleh itu, pastikan anda membasuh tangan sebersihnya sebelum makan atau menyentuh bahagian muka.


Virus Menyerupai SARS-CoV-2 (Virus Covid-19) Ditemui pada Tenggiling Malaya

Satu kajian telah dijalankan untuk mencari rangkaian kemunculan virus SARS-CoV-2 (Covid-19) telah menemukan dua kaitan rapat coronavirus yang terbaharu pada tenggiling yang diseludup ke China.

Para saintis menganalisa sampel-sampel dari 18 ekor Tenggiling Malaya diperoleh dari operasi anti-penyeludupan yang dijalankan oleh Kastam Guangxi di antara Ogos 2017 dan Januari 2018.

Coronavirus RNA ditemui pada 6 daripada 43 sampel organ menghubungkan virus tersebut dengan lima haiwan-haiwan tersebut.

(Gambar hiasan - XINHUA NEWS AGENCY XINHUA NEWS AGENCY/GETTY IMAGES)

Para saintis tersebut juga kemudian mengesan coronavirus yang serupa pada tiga daripada 12 haiwan-haiwan yang dirampas di wilayah kedua pada tahun 2018 dan haiwan tambahan dari wilayah ketiga yang sampelnya dikumpulkan pada tahun 2019.

Virus-virus yang diasingkan daripada sampel-sampel tersebut mempunyai 85.5% ke 92.4% persamaan dengan virus SARS-CoV-2 dan mewakili 2 baris virus berkaitan. Salah satu daripada garis itu mempunyai 'potongan rambut' yang menyerupai virus tersebut dengan persamaan yang ketara.

“Ia memperlihatkan virus-virus dari tenggiling mengandungi beberapa rantau genomik yang sangat berkait rapat dengan virus manusia. Yang paling penting adalah domain pengikat reseptor yang menentukan bagaimana virus melekat dan menjangkiti sel manusia,” kata Profesor Edward Holmes dari University of Sydney.

Keputusan kajian tersebut bukanlah seperti yang kita harapkan, namun kajian akan diteruskan bagi mencari hubungan antara Coronavirus dan manusia pertama yang dijangkiti. Para saintis tersebut juga menyeru agar tenggiling, kelawar, mamalia lain serta burung yg berpotensi menyebarkan virus diharamkan di pasaran basah.

Para saintis tersebut juga menyarankan agar perdagangan haram hidupan liar haiwan eksotik dihentikan segera.

Tenggiling adalah haiwan yang bersendirian dan kebanyakkannya aktif pada waktu malam menurut World Wildlife Fund. Seperti mamalia lain, tenggiling berperisai dan boleh menggulungkan diri seperti bola yang terlindung jika disentuh.

Ianya juga mempunyai ekor yang tajam yang digunakan sebagai senjata. Tetapi haiwan ini biasanya tidak berbahaya untuk hidupan yang lebih besar. Semut dan anai-anai adalah antara makanan kegemaran tenggiling.

Kebanyakan tenggiling hidup di Asia, walaubagaimanapun, jumlah tenggiling di Afrika semakin meningkat. Secara keseluruhan, terdapat lapan spesies tenggiling, dan semuanya terdiri daripada status "terdedah" kepada "terancam", seperti yang disenaraikan oleh WWF.

Tenggiling Malaya atau bahasa saintifiknya dikenali sebagai Manis Javanica adalah haiwan yang terancam secara kritikal. Tenggiling ini hidup di kawasan Asia Tenggara termasuk Malaysia, Indonesia, Thailand, Vietnam, Laos dan Myanmar. Perbezaan Tenggiling Malaya dan Tenggiling China adalah, ianya lebih besar, lebih pudar warnanya dan kukunya lebih pendek.

Operasi Anti-Penyeludupan perlu diperketatkan lagi supaya haiwan-haiwan eksotik ini tidak pupus dan wabak penyakit akibat pemakanan haiwan eksotik dapat dikurangkan. Oleh pada itu, marilah sama-sama kita menjaga alam sekitar dan mengambil tahu tentang pemakanan harian supaya kita kekal sihat, tanpa memberi sebarang ancaman kepada manusia sejagat mahupun haiwan.


5 Jangkitan Penyakit Yang Mempunyai Kadar Kematian 100%

Bercerita tentang wabak Covid-19, ramai yang ingin tahu tentang kadar kematian disebabkan wabak tersebut.

Ini kerana peratusan mortaliti kematian jangkitan tersebut memudahkan kita memahami risiko dan bahaya penyakit tersebut. Semakin rendah kadar kematian, menandakan peluang untuk sembuh tinggi. Semakin tinggi kadar kematian? Itu bermakna risiko untuk pulih lebih rendah. Bagaimana pula dengan jangkitan atau wabak di mana kadar peratusan kematiannya adalah 100%?

Berikut adalah lima penyakit di dunia yang mempunyai peratusan kematian 100% yang menyebabkan penghidapnya mampu meninggal dua disebabkan jangkitannya.

Diistilahkan sebagai 'transmissible spongiform encephalopathies' (TSE) dalam dunia perubatan, masyarakat dunia lebih mudah menggunakan istilah wabak Prion bagi merujuk penyakit ini.

Nama 'prion' datang daripada kehadiran patogen/bendasing ke dalam otak yang mampu merangsang penghasilan sejenis bahan protein yang digelarkan 'protein prion' secara mendadak, tanpa kawalan di bahagian otak kita. Apabila kehadiran protein ini berlaku secara luar kawal, ini akan menyebabkan kerosakan pada bahagian otak seterusnya memulakan bermacam jenis jangkitan pada penghidapnya.

Wujud beberapa jenis wabak prion yang boleh berlaku pada manusia antaranya jenis variant Creutzfeldt-Jakob - sejenis penyakit yang berasal dari lembu yang akan membunuh penghidapnya dalam masa setahun selepas jangkitan berlaku. Jangkitan pula berlaku melalui sentuhan dengan haiwan atau termakan makanan yang telah dijangkiti. Bagaimanapun, kes ini sangat jarang berlaku.

Kadar jangkitan wabak ini dikatakan pada kadar 1 dalam 1 juta orang dan kesemua individu yang dijangkiti akan maut akibat wabak prion.

Wabak tidur Afrika atau 'African sleeping sickness' merupakan sejenis penyakit bawaan parasit yang dipindahkan melalui lalat, digelarkan 'lalat tsetse' oleh penduduk tempatan.

Parasit yang menjangkiti manusia itu pula tergolong dalam genus 'trypanosoma', jadi istilah jangkitan ini dalam bahasa perubatan ditulis sebagai 'trypanosomiasis.'

Sehingga kini wabak ini dikategorikan sebagai wabak endemik di benua Afrika, masih menyerang 36 buah negara. Telah berlaku beberapa fasa jangkitan besar-besaran sejak penyakit ini dikenalpasti daripada penghujung abad ke 19 sehinggalah epidemik terakhir pada penghujung tahun 1990-an. Buat masa sekarang, keadaannya terkawal.

Jangkitan yang berlaku hanya akan bermula selepas 1 ke 3 minggu gigitan lalat tsetse yang menyebabkan parasit berpindah badan. Kesan gigitan lalat akan mula membengkak, sebelum individu yang dijangkiti mula demam panas, sakit kepala, merasa penat dan sakit otot. Apabila jangkitan mula sampai ke bahagian otak, ada pesakit yang mengalami masalah hilang ingatan dan bertukar-tukar personaliti.

Walaupun masih berlaku, jangkitan penyakit ini telah berjaya dikawal dengan tahun 2009 mencatatkan kes di bawah paras 10,000 pesakit buat kali pertama. Buat masa sekarang, kaedah rawatan mampu menangani jangkitan tetapi sekiranya seseorang tidak mendapat sebarang bentuk rawatan, kadar kematiannya berada pada tahap 100%.

Digelarkan sebagai wabak kala-azar kerana dinamakan oleh masyarakat India, merujuk kepada 'demam hitam'; kerana individu dijangkiti kulitnya akan mempunyai tompok-tompok gelap yang ketara. Dalam bidang perubatan, wabak ini dipanggil 'visceral leishmaniasis.'

Pada awalnya, jangkitan wabak ini kerap kali disalah anggap sama dengan jangkitan malaria sebelum sains membuktikan jangkitan ini datang dari sumber yang berbeza, iaitu gigitan lalat yang akan memindahkan protozoa 'leishmania' ke dalam tubuh manusia.

Seseorang pesakit kala-azar akan mengalami demam panas berpanjangan, hilang berat badan, bengkak di bahagian usus dan hati serta yang lebih serius akan menghidap anaemia, penyakit kekurangan sel darah merah dalam badan yang selalunya menjuruskepada maut.

Walaupun kadar kematiannya 100% jika tidak dirawat, rawatan moden mampu menangani wabak ini. Malangnya, semua individu yang sembuh akan mengalami satu lagi jangkitan dinamakan sebagai 'post-kala azar dermal leishmaniasis' atau PKDL.

Ruam-ruam besar akan terbentuk pada bahagian di mana kala-azar menampakkan kesannya seterusnya mengubah struktur kulit seseorang. Kebiasaannya PKDL akan berlaku 6 ke 12 bulan selepas pesakit sembuh dan ada sesetengah kes, PKDL boleh juga berlaku serentak dengan jangkitan kala-azar.

Kami tidak mahu letakkan gambar pesakit kala azar. Seram! Anda boleh cari sendiri dengan klik pautan ini.

Jangkitan Munchmeyer merupakan salah satu kecacatan organ manusia yang paling jarang berlaku, menyebabkan tidak banyak kajian dapat dilakukan ke atasnya.

Jangkitan ini akan menyebabkan berlakunya abnormaliti pada bahagian lokomotor tubuh seseorang, bahagian penting yang membolehkan tubuh dibentuk sempurna dan badan boleh bergerak iaitu sistem otot.

Penyakit ini direkodkan kebiasaannya akan muncul semasa dua dekad pertama hayat pesakit sebelum mula menjadi lebih teruk. Pada peringkat akhir jangkitan, keseluruhan bahagian otot pesakit lumpuh. Kenapa? Kami huraikan sebentar lagi.

Hasil kajian seorang penyelidik bernama Ludwig Munchmeyer pada tahun 1869, jangkitan ini dikenalpasti berlaku disebabkan oleh kesan trauma seperti hentakan atau perlanggaran pada bahagian tubuh yang menyebabkan berlakunya abnormaliti pada otot seseorang.

Selepas trauma berlaku, tubuh yang cuba memperbaiki bahagian otot yang rosak akan mengalami mutasi pada gene yang dikenali sebagai ACVR1 - menyebabkan otot yang sedang dibaiki ditukarkan menjadi tisu tulang yang baru.

Itulah penyakit Munchmeyer. Sejenis penyakit yang menukarkan otot-otot anda menjadi tulang. Jika anda rujuk gambar di atas, anda dapat melihat bonjolan pada bahagian tengkorak lelaki tersebut yang ditandakan dengan anak panah kuning. Itu gambar paling kurang mengerikan yang kami temui.

Jika anda mahu melihat sendiri keadaan pesakit Munchmeyer yang lain - kami ulangi sekali lagi; penyakit ini menukarkan otot menjadi tulang. Klik sini jika anda berani nak tengok rupa pesakitnya.

Jangkitan Tay-Sachs merupakan jangkitan yang sangat menyedihkan, kerana majoriti kes bermula semasa pesakit masih lagi seorang bayi.

Tay-Sachs merupakan penyakit genetik disebabkan oleh ketiadaan sel-sel saraf pada bahagian otak dan tulang belakang seseorang individu, menyebabkan mereka kekurangan sejenis enzim yang dinamakan sebagai beta-hexosaminidase A.

Tidak terhad kepada bayi sahaja, seorang remaja dan dewasa boleh juga mengalami jangkitan ini, tetapi majoriti kes melibatkan bayi.

Bagaimana jangkitan ini bermula? Apabila berlakunya mutasi yang menyebabkan tubuh tidak mampu menghasilkan enzim tersebut, otak akan mula dipenuhi dengan sejenis lemak yang dipanggil GM2 gangliosida. GM2 yang bersifat toksik akan menyebabkan berlakunya pembunuhan sel di dalam organ penting itu.

Jika seseorang bayi terkena jangkitan ini, simptom-simptomnya akan kelihatan pada peringkat awal usianya lagi. Dia tidak mampu mendengar, kerap mengalami sawan serta kurang tumbesaran pada organ pergerakan otot dan mental. Dalam kes melibatkan bayi, kebiasaan individu akan meninggal dunia sebelum mencapai peringkat kanak-kanak.

Seandainya seorang bayi berjaya mencapai umur 2 tahun tanpa sebarang simptom walaupun dia mempunyai kecacatan genetik itu, kebiasaannya dia akan mula menunjukkan simptom bermula usia ini sehinggalah mencecah 5 tahun. Bagi pesakit kategori ini, jangka hayatnya diramal hanya sehingga awal remaja.

Bagi golongan dewasa yang lewat menampakkan simptom, mereka akan mula mengalami masalah mental sehingga tiada lagi kemampuan mengawal tubuh disebabkan oleh kerosakan otak yang berlaku, tetapi mampu mempunyai jangka hayat sehingga tua. Bagaimanapun, kes melibatkan remaja dan dewasa sangat jarang berlaku.

Tay-Sachs merupakan keganjilan genetik yang sangat jarang berlaku, kerana memerlukan penggabungan dua gene resesif daripada pasangan ibu dan bapa yang membawa keganjilan serupa, jadi peluang untuk jangkitan ini berlaku rendah.

Dianggarkan 1 daripada 250 orang mempunyai gene penyakit ini dalam dunia. Walaupun nampak tinggi, seandainya perkahwinan berlaku melibatkan 2 orang pembawa kecacatan ini, peluang untuk anak mereka mendapatkan penyakit Tay-Sachs hanyalah pada kadar 25%, merendahkan lagi kemungkinannya.

Seandainya berlaku? Nasib pesakit serta keluarganya amat malang sekali kerana mempunyai cahaya mata yang diramalkan tidak panjang jangka hayatnya.


7 Imej Positif di Seluruh Dunia Sekitar Wabak COVID-19

Apabila COVID-19 melanda seluruh dunia, keadaan menjadi tidak stabil. Ada yang dibuang kerja kerana syarikat atau kedai tidak dapat beroperasi, ada yang ditolak gaji secara paksa dan sebagainya. Dalam jangka masa panjang, ekonomi seluruh dunia juga terkesan.

Dalam menghadapi keadaan yang semakin runcing ini dengan pertambahan rekod kes baru dan kematian setiap hari, adalah penting supaya kita mengamalkan segala saranan kerajaan antaranya membasuh tangan, penjarakkan sosial, patuhi kawalan pergerakan dan sebagainya.

Bagi menceriakan hari anda, kami ingin kongsikan beberapa imej atau fenomena menar yang terjadi di seluru dunia ketika wabak COVID-19 ini agar dapat menceriakan anda. Sesungguhnya setiap yang berlaku itu ada hikmahnya.

Ketika Itali sedang bergelut dengan COVID-19 dimana jumlah kematian yang direkodkan sudah jauh melebihi jumlah kematian yang direkodkan di China, terdapat sinar bahagia buat hidupan laut di sana.

Di bandar Venice yang biasanya dipenuhi dengan bot pelancong, air di laluan terusan di sekeliling bandar ini biasanya keruh. Namun, akibat seranan COVID-19, kadar pelancong telah berkurang dengan drastiknya sehingga membolehkan air di terusan ini kembali puilh dengan sendirinya.

Kekurangan bot pelancong membolehkan segala kotoran di air termendap ke bawah, menjadikan air kelihatan jernih. Malah, terdapat video tular memaparkan ikan lumba-lumba kini boleh berenang bebas di kawasan ini.

Tidak kira sama anda golongan dewasa ataupun kanak-kanak, duduk di rumah dalam tempoh masa yang panjang bukanlah satu yang menyeronokkan. Anda berasa seolah-oleh berada di penjara kerana membuat perkara yang sama setiap hari. Namun, inilah pilihan terbaik bagi membendung penularan COVID-19 ketika ini.

Walau bagaimanapun, itu tidak bermakna anda tidak boleh berhibur. Di Itali misalnya, telah tular di media sosial dimana penduduk bernyanyi bersama-sama daripada balkoni rumah masing-masing kerana mengamalkan penjarakkan sosial. Malah, perkara ini juga banyak direkodkan di rumah-rumah apartment di Malaysia.

Apabila larangan keluar rumah diperkenalkan, maknanya semua golongan termasuklah para artis terpaksa mengehadkan pergerakan keluar rumah. Namun, itu tidak bermakna mereka tidak dapat berinteraksi dan menghiburkan peminat mereka.

Dengan kemudahan Facebook Live, Instagram Live, Youtube Live dan banyak lagi, sebahgian artis antarabanngsa telah memanfaatkannya untuk membuat persembahan konsert mini. Antara artis yang terlibat adalah John Legend, Pink, Shawn Mendes, Camila Cabello dan Katharine McPhee.

Hanya dalam tempoh sebulan, awan yang memerangkap pencemaran toksik di bandar-bandar utama China telah hampir hilang apabila rakyat mula mengamalkan kuarantin dan pengasingan diri. Penyelidik kualiti udara NASA, Fei Liu, mengatakan bahawa ini adalah kali pertama beliau melihat pengurangan dramatik udara tercemar di kawasan yang besar itu disebabkan oleh satu peristiwa tertentu.

Pelepasan gas karbon dioksiada (CO2) turun sekurang-kurangnya 25% antara 3 Februari dan 1 Mac ketika penggunaan arang batu di China merosot. Walaupun kemungkinan tahap pencemaran akan meningkat sekali lagi apabila wabak ini berjaya dikawal, tahap udara yang bersih ini adalah satu perkara yang perlu disyukuri kerana pencemaran udara juga telah banyak membunuh manusia.

Pada 18 Mac, Jennifer Haller, salah seorang daripada 45 sukarelawan, menjadi orang pertama di dunia yang disuntik dengan calon vaksin terhadap koronavirus. Beliau berkongsi tentang pengalamannya yang mana beliau berasa gembira dan teruja untuk dapat melakukan sesuatu untuk membantu para doktor.

Setiap sukarelawan diberikann 2 suntikan 28 hari untuk menguji keselamatan vaksin yang sedang dibangunkan. Perlumbaan untuk mencari vaksin kini sedang giat dilakukan dan dianggarkan sekitar 35 institusi terlibat dalam menguji vaksin yang berpotensi.

Buat masa ini, tiada ubat yang benar-benar terbukti dapat merawat pesakit COVID-19. Pesakit COVID-19 biasanya akan dirawat dengan menggunakan gabungan beberapa ubatan berdasarkan simpton-simpton yang direkodkan oleh pesakit. Malangnya, golongan berumur lebih berisiko tinggi memandangkan tahap imuniti badan yang lemah.

Oleh itu, sesetengah pasar raya telah memperkenalkan tempoh waktu tertentu setiap hari yang dihadkan untuk golongan ini sahaja, seterusanya mengurangkan risiko mereka dijangkiti. Pasar raya Pick n Pay di Afrika Selatan adalah antara yang memperkenalkan polisi sebegini.

Duduk di rumah bukannya bermaksud anda hanya perlu menonton televisyen sambil makan kudapan. Bagi memastikan berat badan anda tidak meningkat ketika dikuarantin di rumah, anda boleh melakukan senaman di rumah tanpa menggunakan sebarang peralatan senaman.

Tidak tahu bagaimana hendak bermula? Di Youtube, banyak video yang boleh ditonton sebagai panduan. Malah, terdapat juga jurulatih-jurulatih kesihatan yang membuat sesi senaman secara Live di Instagram dan Facebook. Gambar di atas merupakan sesi senaman yang dilakukan oleh Kevin Zahri di rumah bersama anak-anaknya ketika musim kawalan pergerakan.


Bagaimana Juruvideo Memastikan Diri Selamat Ketika Merakam Video Hidupan Liar?

Dokumentari mengenai hidupan liar sangat mengujakan para penonton kerana beberapa sebab. Yang paling utama tentunya kita dapat melihat kehidupan sebenar haiwan liar dengan lebih dekat yang mana tidak akan pernah berlaku dalam hidup kita.

Keupayaan jurugambar untuk menangkap gambar haiwan liar secara terperinci di tempatt-tempat yang terpencil di Bumi bukanlah sesuatu yang biasa.

Bagaimana pembuat filem membuat rakaman sotong kurita memasuki celah-celah batu karang, atau seekor singa menyerang seekor gajah di tengah-tengah malam?

Walaupun bekerja sebagai jurugambar atau juruvideo hidupan liar sangat mencabar dan merupakan kerjaya yang sangat berbahaya, namun sebenarnya terdapat pelbagai strategi yang boleh digunakan untuk membuatkan diri mereka berada dalam selamat serta tidak mengganggu kehidupan liar.

Ini mungkin adalah strategi yang paling selamat iaitu dengan berada dalam jarak jauh dari haiwan liar dan menggunakan lensa zoom yang hebat yang membolehkan anda mendapatkan rakaman yang jelas.

Kebanyakan kamera telefon pintar dan kamera biasa tidak mempunyai keupayaan zoom yang menakjubkan, menjadikan gambar-gambar yang diambil agak kabur apabila ia dibesarkan.

Walau bagaimanapun, pembuat filem yang bekerja untuk rancangan TV seperti Blue Planet dan Planet Earth mempunyai alatan yang sangat canggih dalam dunia fotografi. Dengan lensa zoom 400mm dan 800mm, mereka boleh merakam wajah bayi gajah dengan jelas dalam jarak selamat.

Perkara penting untuk mengambil gambar atau video intim dan asli di hutan adalah dengan tidak mengganggu haiwan-haiwan atau membuatkan kehadiran anda disenangi oleh haiwan sekitar.

Berada dalam jarak yang selamat dan menggunakan alatan yang terbaik adalah perkara penting untuk mendapatkan gambar atau video yang menakjubkan tanpa berlakunya perkara yang tidak diingini.

Walaupun anda memiliki kamera terbaik yang ada di pasaran, ini tidak menjamin bahawa anda akan berjaya mengambil gambar yang menarik. Untuk meningkatkan kebarangkalian ini, seseorang itu perlu mengetahui haiwan liar apa yang ingin dicari, di mana ia tinggal, waktu ia aktif dan bagaimana haiwan tersebut menghabiskan masanya.

Ramai pembuat filem yang hebat bekerjasama secara dekat dengan para saintis dan pakar untuk lebih memahami apa yang mereka mahu lakukan.

Jika jurugambar faham pergerakan kitaran atau pola penghijrahan haiwan, dia boleh berada di tempat yang tepat dan hanya menunggu haiwan-haiwan tersebut melalui kawasan tersebut.

Stratego ini boleh digunakan dalam semua ekosistem dan kontek, bermaksud jika anda tidak mengenali haiwan tersebut, anda akan menghabiskan lebih banyak masa dan tenaga untuk mendapatkan gambar yang menarik.

Seperti yang disebutkan di atas, banyak fotografi hidupan liar sering melibatkan penantian untuk melihat haiwan-haiwan liar keluar dan membolehkan gambarnya diambil.

Rakaman di sebalik tabir sering memaparkan jurugambar memberikan komen tentang waktu bekerja yang sangat panjang dan aksi yang terhad.

Juruvideo haiwan liar yang terbaik adalah seorang yang penyabar dan tenang. Mereka ini biasanya menunggu berhari-hari malah berminggu-minggu untuk mendapat peluang merakam tarian mengawan yang jarang berlaku, pertarungan merebut kawasan atau melihat kelahiran secara langsung.

Ini bukanlah hobi bagi mereka yang mencari kepuasan serta-merta namun mempunyai tahap kesabaran yang tinggi juga membuatkan mereka ini berada dalam keadaan selamat.

Jika anda terlalu gopoh masuk ke dalam kawasan haiwan liar untuk mendapatkan rakaman yang menarik, ia mungkin memberikan hasil yang berbahaya kepada kedua-dua jurugambar dan juga haiwan liar.

Untuk sebab yang sama di mana anda tidak akan dapat menjadi seorang jurugambar hidupan liar yang terkenal dengan hanya memiliki alatan yang mahal dan canggih, anda juga memerlukan latihan yang banyak serta pengalaman dalam bidang ini untuk mendapat hasil yang menakjubkan.

Anda perlu "membaca" isyarat-isyarat halus dari alam semula jadi, memahami pertukaran tingkah laku bagi sesetengah haiwan, perubahan cuaca yang menunjukkan peluang yang baik atau buruk untuk mendapatkan rakaman yang baik, kitaran ekosistem harian dan memiliki naluri tentang apa yang akan berlaku.

Semua ini tidak dapat dibeli dan hanya diperolehi jika seseorang itu telah menghabiskan masa yang banyak dalam bidang ini. Deria keenam membantu membuatkan jurugambar hidupan liar profesional dalam keadaan selamat.

Dalam kes bagi sesetengah spesis haiwan, terutamanya yang berada di padang rumput Afrika, haiwan-haiwan liar sudah biasa melihat manusia.

Sama ada kerbau dari Taman Negara Rocky Mountain atau Rizab Kebangsaan Masai Mara, sesetengah haiwan sudah terdedah dengan manusia lama dahulu.

Jika kehadiran anda tidak dilihatkan sebagai ancaman, kebanyakan haiwan akan mencuba sehabis baik untuk tidak terlibat secara fizikal dengan manusia.

Seperti yang anda biasa lihat di alam liar melibatkan spesis-spesis berbeza, dua spesis herbivor akan hidup berhampiran tetapi tidak mempunyai masalah antara satu sama lain selagi mana kedua-duanya berasa selesa.

Jika kita lihat dari perspektif yang lebih besar, manusia juga adalah makhluk seperti haiwan di alam liar, jadi kebanyakan haiwan tidak mahu mecnetuskan masalah dan membiarkan anda bersendirian.

Jurugambar yang masih tidak mempunyai gambar atau rakaman mungkin berasa terdesak yang membuatkan diri mereka lebih berani, tetapi jurugambar hidupan liar tidak dapat berkembang dalam bidang ini jika mereka tidak bijak menggunakan akal, atau common sense.

Mendekati kawasan haiwan liar ketika ia sedang berburu atau melindungi anak, adalah tindakan yang sangat bodoh. Tiada rakaman atau gambar yang lebih berharga daripada nyawa anda.

Walaupun banyak insiden dan serangan yang telah beralku, gabungan kekal tenang, menggunakan latihan yang dilalui dan mengenali tingkah laku haiwan akan membuatkan anda sentiasa selamat.


Keunikan Sistem Saringan Pandu-Lalu COVID-19 di Korea Selatan

Dalam menangani penularan COVID-19, Korea Selatan adalah negara yang wajar dipuji. Walaupun negara tersebut berada di kedudukan 10 teratas jumlah dengan lebih 9,000 kes pada 26 Mac, graf menunjukkan peningkatan kes yang direkodkan daripada hari ke hari kemudiannya makin sedikit.

Seperti yang diketahui umum, kebanyakan kes COVID-19 di Korea Selatan berpunca daripada kultus ajaran sesat Shincheonji atau lebih tepat lagi Pesakit #31 di sana yang dikenali sebagai super-spreader kerana menjangkiti lebih 5000 orang yang lain.

Berbanding negara-negara lain yang mencatatkan rekod COVID-19 yang banyak, terdapat sedikit perbezaan kaedah yang diambil oleh Korea Selatan. Berbanding negara lain, Korea Selatan tidak mengisytiharkan kawalan pergerakan atau lockdown untuk rakyatnya.

Selain daripada galakkan penjarakkan sosial dan amalan kebersihan diri terutamanya tangan, Korea Selatan amat menekankan kepentingan melakukan ujian saringan. Dengan itu, pesakit yang membawa virus ini dapat dikesan segera untuk diasingkan daripada masyarakat, seterusnya memutuskan rangkaian jangkitan penyakit ini.

Apa yang dilakukan oleh kerajaan Korea Selatan kini merupakan langkah yang diambil setelah mereka mendapat pengajaran berguna daripada peristiwa wabak SIndrom Pernafasan Timur Tengah (MERS) pada tahun 2015.

Kegagalan mereka mengesan seorang usahawan yang baru pulang dari Timur Tengah dan menjadi pembawa virus tersebut menyebabkan penyakit tersebut merebak dengan cepat disana. Mereka sedar keupayaan membuat ujian saringan dengan pantas membolehkan pesakit diasingkan denga segera, seterusnya mengelakkan jangkitan kepada orang ramai.

Dalam melawan COVID-19, kerajaan telah membangunkan kit ujian saringan walaupun ketika itu kes yang direkodkan masih terlalu rendah. Pada pertengahan Januari, kementerian kesihatan di sana sudahpun mendapatkan bantuan beberapa institusi dan syarikat farmaseutikal yang berkaitan untuk membangunkan kit ujian saringan.

Oleh itu, apa ahli kultus Shincheonji yang berpangkalan di Daegu jatuh sakit pada bulan Februari pihak Korea Selatan dengan pantasnya dapat membuat kepastian bahawa ianya adalah penyakit COVID-19. Bagi kerajaan, ujian saringan awal adalah kunci kejayaan menangani wabak ini.

Di Malaysia, ujian saringan hanya dilakukan apabila seseorang individu memenuhi beberapa kriteria yang ditetapka. Antara kriteria tersebut adalah sejarah perjalanan negara ke berisiko, kontak rapat, kehadiran di majlis perhimpunan tabligh di Sri Petaling dan sebagainya.

Untuk seseorang individu yang membuat saringan, dikatakan 3 orang staf kesihatan diperlukan. Lebih membebankan, staf kesihatan ini perlu kerap menukar pakaian perlindungan keselamatan (PPE) ketika melakukan ujian saringan.

Sementara itu, hospital di Korea Selatan telah memperkenalkan kemudahan menguji koronavirus menggunaan bilik khas yang berbentuk seakan-akan pondok telefon yang membolehkan kakitangan perubatan memeriksa para pesakit dari belakang panel plastik keselamatan.

Kemudahan ini merupakan inovasi terbaru dalamusaha negara tersebut untuk menjejaki jangkitan selain dapat mengurangkan risiko jangkitan kepada staf kesihatan yang bertugas.

Pondok ujian saringan ini menggunakan tekanan udara negatif untuk menghalang sebarang partikel berbahaya daripada keluar dan diletakkan di tempat yang strategik. Kemudahan pondok ujian saringan ini dikenali sebagai "Safe Assessment and Fast Evaluation Technical booths of Yangji Hospital" ataupaun SAFETY.

Setiap individu akan melangkah masuk ke dalam pondok ini untuk konsultansi pantas melalui interkom denga seorang pegawai profesional perubatan. Seterusnya, sampel daripada individu tersebut akan diambil daripada bahagian antara hidung dan kerongkong menggunakan sarung tangan getah panjang yang dibina ke dalam panel.

Secara purata, keseluruhan proses mengambil masa kira-kira tujuh minit dan bilik itu kemudian dibasmi kuman dan melalui proses ventilasi bagi memastikan pengudaraan udara yang normal.

Pondok SAFETY yang lebih kecil ini adalah "lebih mudah" untuk dibasmi kuman daripada bilik tekanan negatif biasa dan juga merupakan ruang yang lebih selamat untuk membuat ujian. Pondok ini juga diletakkan di luar bangunan hospital supaya tiada keperluan bangunan hospital disanitasi sekiranya terdapat individu yang disahkan positifN COVID-19.

Selain itu, setiap pondok SAFETY ini hanya menerima satu individu pada satu-satu masa, tidak seperti bilik rawatan biasa yang membolehkan ramai individu masuk pada satu-satu masa. Pengasingan sebegini penting bagi memastikan individu yang positif COVID-19 tidak menjangkiti individu lain yang sihat.


Kisah Doktor Yang Dituduh Dalang Penyebar Wabak Covid-19

Banyak konspirasi berkait dengan dari mana datangnya virus Covid-19 terus diperkatakan walaupun dunia sedang bergelut dengan wabak yang melanda. Di tengah-tengah kekalutan ini, usaha seorang doktor wanita bernama Shi Zhengli terus ditagih kerana pengalaman dan kepakarannya sebagai seorang pakar virus.

Dr. Shi adalah ketua kumpulan penyelidik yang menemui bukti bahawa wabak SARS yang pernah menggemparkan dunia pada tahun 2003 - berpunca daripada virus yang datang dari haiwan kelawar. Dalam serangan Covid-19, beliau sekali lagi kembali mengepalai kumpulan 12 orang penyelidik ditugaskan untuk mengenalpasti punca virus '2019-nCoV' pada mulanya.

Laporan kajian beliau yang berjaya menunjukkan hubungan di antara virus asal SARS-CoV-1, virus baru '2019-nCoV' serta haiwan kelawar mengubah perspektif masyarakat dunia; memberikan kita nama baru virus itu yang kini dikenali sebagai 'SARS-CoV-2' seterusnya memperkenalkan kepada kita dengan musuh yang tidak pernah kita ketemu lagi sebelum ini.

Walaupun demikian - Dr. Shi juga adalah individu yang dikatakan dalang utama berlakunya penyebaran wabak Covid-19. Ini kisah disebaliknya.

Pada 30 Disember 2019, Dr. Shi dihubungi oleh pegawai atasannya berikutan dua sampel virus corona yang sedang melanda Wuhan, sudah tiba di Wuhan Center for Disease Control and Prevention (Wuhan CDC). Dua sampel itu diambil daripada dua pesakit yang sedang melawan pneumonia di hospital dan pada waktu itu, wabak masih perlahan pergerakannya.

Dr. Shi terpaksa menamatkan persidangan yang sedang dihadiri di Shanghai, kembali ke Wuhan. Berdasarkan pengalamannya memburu virus, kemungkinan untuk Wuhan menjadi pusat penyebaran wabak amat rendah.

Itu yang menimbulkan kebimbangan besar pada beliau - adakah virus yang sedang melanda Wuhan datang dari pusat di mana dia bekerja?

Dr. Shi seorang pakar virus, berpengalaman memburu virus sejak menyertai kumpulan penyelidik pada tahun 2004 di beberapa jalinan gua batu kapur di Nanning. Ketik itu pasukan itu dalam usaha mencari kelawar yang dijangkiti bagi mengkaji wabak SARS yang berlaku setahun sebelumnya.

Apa yang penyelidik tahu tentang virus corona sebelum itu amat berbeza dengan apa yang mereka lalui semasa wabak SARS. Itu adalah kali pertama virus jenis corona mampu mengakibatkan wabak yang menyumbang kepada kematian dalam skala besar.

Malangnya, pencarian mereka dalam lebih 30 buah gua dengan bantuan penduduk setempat tidak membawa kepada hasil yang diinginkan.

Kenapa Dr. Shi dan pasukannya memburu kelawar? Ini berdasarkan petunjuka daripada dua wabak lebih kecil yang berlaku sebelum itu, iaitu wabak Hendra di Australia pada tahun 1994 dan wabak Nipah di negara kita pada tahun 1998.

Keduanya-duanya mempunyai satu persamaan - punca wabak dikatakan berasal daripada haiwan kelawar.

Apa yang kita perlu tahu, agak sukar mendapatkan sampel kelawar kerana sifatnya yang nokturnal. Setiap kali berjumpa gua yang dipercayai ada kelawar, pasukan Dr. Shi perlu memasang jaring dan menunggu waktu kelawar keluar mencari makan di malam hari. Mana-mana kelawar yang terperangkap, sampel darah dan air liurnya diambil termasuklah sampel pada bahagian dubur haiwan itu. Keesokannya bila hari dah terang, sampel air kencing dan najis dikutip.

Selama 8 bulan proses itu diulangi tanpa menemui sebarang petunjuk kewujudan virus corona penyebab SARS pada kelawar. Merasakan usaha mereka sia-sia, satu pasukan penyelidik berlainan memberikan pasukan yang disertai Dr. Shi satu idea yang tidak pernah mereka fikirkan akan berjaya - mereka perlu menguji kewujudan antibodi melawan SARS dalam badan kelawar yang ditangkap.

Ini sama sekali berbeza dengan apa yang sedang mereka lakukan, iaitu mencari sampel virus.

Hasil ujian ke atas tiga sampel kelawar yang telah diperolehi menampakkan hasil yang dicari-cari; sampel darah itu menunjukkan ketiadaan virus adalah disebabkan oleh sistem imuniti kelawar telah pun berjaya melawan jangkitan, dibuktikan oleh kewujudan antibodi dalam darah kelawar.

Dengan petunjuk baru itu, pasukan Dr. Shi kembali menguji semula semua sampel yang telah diperolehi bagi mencari kewujudan antibodi. Di sinilah detik penting di mana mereka menemui punca utama virus SARS; sebuah gua yang dinamakan Gua Shitou yang terletak di Kunming, wilayah Yunnan.

Kajian ke atas kelawar di situ menjawab misteri mereka selama ini - kelawar-kelawar di Gua Shitou merupakan perumah kepada bermacam jenis virus corona yang wujud dalam badan kelawar.

Kewujudan kelawar dalam komuniti yang besar akan menyebabkan percampuran di antara patogen-patogen yang dibawa oleh kelawar-kelawar itu, menghasilkan patogen yang gabungannya lebih berbahaya pada manusia.

Kajian turut dijalankan melibatkan penduduk kampung yang tinggal berdekatan Gua Shitou, mendapati seramai 6 orang penduduk kampung kecil itu sudah mempunyai antibodi melawan SARS. Ini menandakan jangkitan pernah berlaku kepada mereka.

Kesemua yang pernah dijangkiti mengakui tidak pernah mengalami simptom sakit atau berinteraksi dengan kelawar. Penemuan tahun 2005 ini menjadi petunjuk penting kepada wabak Covid-19 yang berlaku 14 tahun kemudian.

Dalam perjalanan pulang ke Wuhan pada bulan Disember 2019, Dr. Shi tidak menolak kemungkinan makmal mereka melakukan masa. Tanpa melengahkan masa beliau terus berbincang dengan pasukannya langkah seterusnya seandainya benar berlaku kebocoran virus dari makmal mereka sehingga mengakibatkan wabak berlaku di Wuhan.

Wilayah Yunnan, lokasi di mana Gua Shitou berada - jaraknya adalah 1,800 km dari Wuhan jadi kemungkinan untuk kelawar yang sama hadir di Wuhan amatlah rendah. Tiba di Wuhan, Dr. Shi mengkaji kesemua rekod eksperimen yang telah dijalankan mencari kemungkinan berlaku kecuaian dari pihak mereka, khasnya melibatkan proses pelupusan sisa virus.

Desas-desus mula tersebar mengatakan bahawa kecuaian yang telah berlaku semasa operasi di Wuhan CDC menjadi punca kepada wabak ini. Nama Dr. Shi mula disebut sebagai individu yang perlu bertanggungjawab terhadap kematian yang telah berlaku. Bagaimanapun, semua dakwaan itu tidak diendahkan terlebih dahulu Dr. Shi, kerana ada tugas penting yang perlu dia selesaikan.

Dr. Shi tersenyum lega dalam duka, apabila diberitahu pasukannya petunjuk pertama -  jangkitan yang sedang mengganas di Wuhan berbeza dengan semua sampel virus yang telah mereka perolehi di Yunnan lebih 10 tahun dahulu.

Ini menandakan penularannya di Wuhan berbeza jenis virusnya, yang lebih penting bukan datang dari makmal kendaliannya.

Lebih sebulan pasukan penyelidik di Wuhan CDC bertungkus lumus mengenal pasti jalinan virus yang baru ini.

Kesemua ujian yang dijalankan menunjukkan sifat yang sama dengan SARS-CoV; virus ini mempunyai kemampuan menyerang manusia dan menyebabkan jangkitan pneumonia pada pesakit. Sel paru-paru yang dijangkiti dalam piring petri musnah diserang virus.

Bagaimanapun, hanya 96% sifat virus ini serupa dengan SARS-CoV yang diambil daripada kelawar sebelum itu. Kesemua data kajian menunjukkan persamaan simptom yang serupa serta cara penyebaran yang serupa - dipercayai datang daripada pengenalan virus oleh seorang individu yang menerimanya daripada haiwan dipercayai kelawar secara terus, sebelum individu itu mula menjangkitkan orang lain melalui pertukaran virus manusia ke manusia.

Oleh kerana sifatnya hampir serupa, jangkitan SARS-CoV-2 dipercayai telah pun berlaku lebih awal berkemungkinan besar pada bulan November atau awal Disember 2019.

Bagaimanapun, disebabkan oleh kemampuan pesakit untuk sembuh sendiri ketika itu, wabak tidak berlaku dalam skala besar walaupun kes-kes kematian akibat pneumonia sudah mula meningkat.

Kajian tentang penyebab utama wujudnya perbezaan di antara SARS-CoV-1 dan SARS-CoV-2 masih lagi belum kita tahu. Pendapat paling popular menyebut berlakunya mutasi pada virus corona yang dibawa kelawar apabila bergabung dengan virus corona yang dibawa oleh tenggiling, menyebabkan jangkitan awal 2019-nCoV dipercayai datang daripada haiwan tenggiling.

Penyelidikan bagi menjawab soalan ini masih diteruskan. Jika SARS-CoV-1 memerlukan bertahun tempoh untuk ditemui puncanya, tidak menghairankan jika punca SARS-CoV-2 juga akan mengambil sedikit masa.

Selepas 7 minggu perintah kurungan pergerakan di laksanakan di Wuhan yang dihuni 11 juta orang penduduk, situasi mula menjadi lebih terkawal.

Rutin harian Dr. Shi hanya merangkumi dua lokasi sahaja; rumah dan makmalnya di Wuhan CDC. Larangan keluar ke tempat lain dijalankan, bagi membantu memperlahankan penyebaran wabak.

Berdasarkan kajian lalu, didapati SARS-CoV-2 mempunyai satu persamaan besar dengan 'abangnya' SARS-CoV-1; virus itu menyerang sel badan manusia menerusi reseptor yang digelarkan ACE2. Petunjuk ini banyak membantu pakar perubatan membolehkan rawatan yang diberikan bergantung kepada ubatan yang mampu menutup reseptor ini buat sementara, agar virus tidak mampu menjangkitinya.

Ramai penyelidik berpendapat perlunya komuniti sains perubatan mula mengambil langkah pencegahan jangka panjang, dibantu untuk memperbesarkan lagi kajian mirip penyelidikan yang telah dilakukan Dr. Shi dan pasukannya semasa mencari punca wabak SARS pada tahun 2005.

Kajian sebegitu dikatakan perlu dijalankan dalam skala lebih luas sebagai langkah utama pencegahan.

Langkah itu yang kini diseragamkan dibawah label 'One Health', bakal merangkumi pemahaman kita tentang tahap kesihatan haiwan liar, haiwan ternakan dan juga kesihatan manusia - mampu membolehkan kita menangani masalah wabak lebih awal berbanding hanya berupaya melawan jangkitan bila wabak telah berlaku.

Dianggarkan sebanyak 5,000 jenis virus corona perlu diterokai dalam usaha mewujudkan pengkalan data yang mencukupi bagi memahami kesan dan risiko jangkitan virus daripada kelawar kepada manusia sepenuhnya. Itu baru satu kategori haiwan - belum masuk haiwan-haiwan lain.

Dr. Shi percaya dengan mengenalpasti terlebih dahulu virus-virus ini sebelum ia merebak, kematian akibat wabak dapat dibanteras.

Namun Dr. Shi turut mengakui dia tidak lagi sanggup meredah hutan menerokai gua mencari kelawar. Menurutnya, dia mahu 'bersara' memburu kelawar, cukuplah dia berkhidmat menguji sampel yang telah diambil dalam makmal di mana dia bekerja.

Itulah sumbangan terbesar beliau kepada dunia setakat ini, tetapi tetap tidak menghalang dia difitnah kaki-kaki teori konspirasi. Artikel-artikel tidak diketahui siapa penulisnya terus menyalahkan Dr. Shi sebagai penyebab utama wabak Covid-19.

Bermacam teori konspirasi memalitkan namanya dengan apa yang telah berlaku tetapi sekurang-kurangnya kini anda tahu dan lebih cakna - sebelum menerima bulat-bulat pelbagai jenis 'berita.'

Artikel ini merupakan terjemahan dan olahan semula artikel How China’s “Bat Woman” Hunted Down Viruses from SARS to the New Coronavirus yang diterbitkan pada 11 Mac 2020 oleh Scientific American.


Asal-Usul Nama Genre Muzik Popular Bahagian 2

Kami yakin anda sudah pasti meminati muzik. Persoalannya, genre mana pilihan anda?

Adakah anda peminat muzik keras bercorak heavy metal? Atau gemar menggoyangkan badan mengikut rentak reggae? Mungkin juga anda seorang peminat muzik hip hop, mendapat inspirasi mahu menjadi pelapis kepada Joe Flizzow di Malaysia?

Tak kiralah mana satu pun genre muzik yang anda gemari, mempelajari sejarah tentang bagaimana nama kepada genre tertentu tercipta merupakan satu topik yang sangat menarik. Jom kita pelajari tentang asal-usul lima nama genre muzik popular dunia, mungkin anda pun turut sama meminatinya.

Nama asal genre 'hip hop' sebenarnya dicipta oleh gabungan dua orang individu yang sangat berpengaruh dalam pembentukan muzik tersebut. Seorang DJ berpengaruh di kawasan South Bronx, New Year yang dikenali dengan nama Lovebug Starski dan rakannya, seorang pemuzik dengan nama samaran Keef Cowboy daripada kumpulan Grandmaster Flash and the Furious Five kerap menyertai parti yang diadakan sesama mereka.

Setiap kali berparti dan memainkan lagu-lagu ciptaan mereka, Starski gemar menjerit 'hip!' sebelum Cowboy menyahut 'hop!'; semasa menyindir rakan-rakan mereka yang perlu melaporkan diri ke dalam tentera. 'Hip' dan 'hop' yang mereka sebutkan itu merujuk kepada langkah kawad yang bakal rakan mereka perlu lakukan setiap hari.

Lama-kelamaan, penggunaan istilah itu yang agak sedap didengar membuatkan 'hip hop' mula melekat, digunakan ke dalam lirik lagu ciptaan mereka seterusnya mula dijadikan rujukan sebagai genre muzik rancak yang mereka mainkan.

Jika anda tanya kami apa beza hip hop dan rap, hip hop adalah genre muzik sementara 'rap' pula sebenarnya adalah satu perbuatan yang disalah gunakan sebagai nama genre muzik. Bagaimana 'rap' mendapat namanya dan kenapa berlaku kekeliruan itu?

Berbeza dengan hip hop yang datang daripada slanga dan gurau senda di kalangan pemuzik, istilah 'rap' mempunyai sejarah yang panjang berkait dengan gerakan aktivisme masyarakat kulit hitam Amerika Syarikat. 'Rap' sebenarnya merupakan slanga yang digunakan bagi mewakili perbuatan berbual atau berbicara antara mereka. Jadi apabila mereka kata 'I will rap to you later' ini bermakna dia akan menyambung perbualan pada waktu lain.

Tujuan penggunaan slanga dan dialek berlainan ini adalah untuk membezakan mereka dengan komuniti kulit putih, yang dipercayai mahu menjajah dan menguasai mereka.

Dialek itu walaupun sudah direkodkan kewujudannya lebih awal bagi mewakili 'perbuatan seseorang bercakap sesuatu dengan nada pantas', hanya mula popular pada penghujung dekad 1960-an - apabila ramai pemuzik kulit hitam mula mempopularkan istilah 'rap' dalam karya mereka. Rap mula digunakan bagi merujuk karya-karya di mana penyanyinya lebih banyak bercakap berbanding benar-benar menyanyi.

Ada pendapat menyebut 'rap' bukan genre hanya satu istilah kata kerja. Ada yang beranggapan 'rap' layak menjadi genre. Ada juga yang menganggap seseorang 'rapper' sebenarnya menyanyikan lagu dalam genre hip hop. Kami biarkan anda buat keputusan anda sendirilah dalam hal ini ya.

Sebut genre reggae hanya ada satu nama saja akan ada dalam kepala - Bob Marley. Reggae merupakan genre lagu yang tenang, tidak bising malahan sebenarnya mampu membuatkan pendengarnya berasa gembira.

Asal datangnya istilah 'reggae' adalah daripada perkataan dialek orang Jamaica 'streggae'. Apa maknanya? Seseorang yang kusut masai. Populariti istilah 'reggae' mula dikenali ramai selepas sebuah kumpulan Jamaica bernama Toots and the Maytals menerbitkan lagu 'Do the Reggay' pada tahun 1966.

Melodi dan irama yang diperkenalkan dalam lagu itu menyebabkan peminat menamakan corak muzik yang dimainkan mereka sebagai lagu 'reggay' seterusnya mempopularkan nama genre itu. Penulis lagu itu menyifatkan penggunaan istilah 'reggae' berlaku secara tidak sengaja dan tidak menyangka slanga orang Jamaica yang diubah itu menjadi sangat popular, sehingga terkenal ke seluruh dunia.

Kita tahu 'metal' merujuk kepada besi, jadi apa pula kaitannya dengan muzik keras? Sekiranya anda baca tentang asal-usul bermulanya penggunaan istilah 'heavy metal' sebagai satu bentuk genre muzik - ada banyak kisah yang cuba dikatakan permulaannya.

Bagaimanapun, satu persamaan antara banyak kisah yang ada menceritakan tentang bagaimana pengkritik muzik pada era penghujung 1960-an dan awal 1970-an cuba menjelaskan kepada pembaca majalah mereka tentang bunyi bingit yang terhasil serta tidak enak untuk didengari, hasil rakaman beberapa kumpulan rock pada waktu itu.

Pengkritik berpengaruh era tersebut seperti Mike Saunders, Sandy Peralman dan legenda jurnalis muzik rock Lester Bangs, kerap kali menggunakan istilah 'heavy metal sound' bagi menggambarkan bunyi nyaring dan bising yang dimainkan - bagi membezakan bunyi itu dengan bunyi 'heavy rock' yang popular ketika itu.

Istilah 'metal' kekal digunakan bagi mewakili bunyi bising yang terhasil sebelum majalah berpengaruh Rolling Stones mula melabelkan beberapa kumpulan yang membawakan muzik lebih keras berbanding 'heavy rock' sebagai 'heavy metal.'

Sebut muzik pop, kita pasti akan membayangkan lagu-lagu yang kerap kali dimainkan di radio serta mempunyai melodi yang ringan, mudah untuk diingati. Tidak terlalu sukar untuk difahami, tidak terlalu banyak komplikasi untuk diikuti.

Bagaimanapun, pada asalnya, sebarang genre muzik tak kiralah balada, rock, reggae, hip hop dan apa saja genre lain - asalkan lagu itu popular, sebenarnya layak dikategorikan sebagai muzik 'pop.' Kerana pop adalah singkatan kepada popular!

Hanya selepas berlakunya perubahan citarasa serta peningkatan populariti pelbagai jenis genre berbeza yang memerlukan pengkhususan genre lebih jelas dilakukan - lagu 'popular' mula dikelaskan sebagai pop, mewakili lagu yang direka untuk menarik minat seramai mungkin pendengar secara am, mempunyai durasi tidak lebih 3 minit setengah serta lirik yang ringkas dan beritma.

Penerbit muzik mula mensasarkan penghasilan karya yang dirasakan bakal diminati golongan anak muda, jadi produser akan menghasilkan lagu dan karya mengikut trend pada era tersebut yang diringkaskan penyampaiannya - agar lagu yang terhasil mempunyai capaian lebih besar berbanding lagu-lagu yang khusus condong dalam satu genre tertentu.

Dalam zaman sekarang, muzik 'pop' kebiasaannya merujuk kepada artis-artis terkenal yang kebiasaannya mengungguli carta Billboard tetapi 'pop' itu sendiri sebenarnya tidak lah secara hakikatnya merujuk kepada genre, sebaliknya merujuk kepada jenis muzik apa yang 'trending' ketika itu.


Kisah Pengalaman Seorang Introvert Dalam 5 Hari Pertama Perintah Berkurung Sepanyol

Kisah ini diceritakan oleh seorang warga Itali iaitu Julia Morandin tentang bagaimana beliau menjalani perintah berkurung disebabkan wabak COVID-19 sebagai seorang introvert.

Bagi yang tak tahu, definisi bagi introvert adalah seseorang yang suka dengan persekitaran yang menenangkan dan sederhana.

Introvert sering dianggap sebagai individu yang tenang, lebih menyendiri dan bertimbang rasa.

Mereka tidak suka mencari perhatian khusus atau penglibatan sosial, kerana perkara-perkara ini boleh meletihkan introvert.

Golongan introvert cenderung untuk berasa tidak bermaya selepas bersosial dan mendapatkan semula tenaga mereka dengan menghabiskan masa bersendirian.

Malah, mereka lebih suka mengelak dari berada dalam kumpulan yang besar yang mana bertentangan dengan ekstrovert.

Sebab utama untuk perkara ini adalah kerana otak introverts bertindak balas terhadap dopamin dengan cara yang berbeza daripada otak ekstrovert. Dengan kata lain, jika anda introvert, kemungkinan anda dilahirkan sedemikian.

Saya teringat pertama kali mendengar tentang virus baru ini. Ketika itu bulan Januari dan saya tak begitu beri perhatian sangat. Lagipun, ia berlaku di China dan saya tinggal di Sepanyol. Mengapa saya perlu ambil tahu?

Saya dilahirkan dan dibesarkan di Itali. Menjelang bulan Februari, situasi menjadi semakin serius di sana.

Ibu bapa saya memberitahu bahawa mereka tidak dibenarkan keluar dari rumah kecuali untuk membeli barangan dapur atau jumpa doktor.

Ini membuatkan saya sedar bahawa ini benar-benar berlaku dan saya mula bimbang, walaupun pada ketika itu saya masih menjalani hidup normal di Sepanyol.

Semuanya berubah minggu lepas. Kes-kes di Sepanyol tersebar dengan sangat cepat sehinggakan situasi menjadi kucar-kacir dalam semalaman sahaja.

Apa yang aneh adalah sebagai seorang yang mempunyai personaliti introvert dan sudah bekerja dari rumah untuk tempoh hampir 2 tahun, hidup saya tidak mengalami banyak perubahan.

Teman lelaki saya dengan personaliti extrovert juga bekerja dari rumah, jadi kami sudah biasa menghabiskan sebahagian besar masa bersama-sama di apartment kami.

Walaubagaimanapun, perintah berkurung ini merupakan kesempatan untuk berfikir secara mendalam tentang beberapa aspek kehidupan saya yang biasanya saya ambil mudah.

Saya kongsikan 5 perkara yang saya pelajari dari 5 hari pertama perintah berkurung yang saya jalani di Sepanyol.

Menonton video yang dibuat oleh orang yang tidak tahu bagaimana mereka akan bertahan hidup akibat kuarantin membuatkan saya menyedari bahawa gaya hidup saya sebagai introvert tidak banyak berubah.

Saya suka bersenam pada waktu pagi, jadi saya biasanya berenang atau berjalan-jalan.

Selain daripada itu, saya bekerja dari rumah, membeli barangan dapur secara dalam talian dan gemar menghabiskan waktu malam di atas sofa dengan menonton Netflix dengan teman lelaki saya.

Saya tidak perlu keluar rumah untuk bergembira dan menikmati hidup saya.

Saya menyedari betapa hebatnya kesan perintah berkurung ini bagi mereka yang sudah biasa ke pejabat dan bersosial di luar beberapa kali seminggu.

Satu lagi yang mengejutkan saya adalah mendengar orang bercakap tentang masa yang mereka miliki ketika ini untuk melakukan projek yang mereka tangguh untuk berbulan-bulan.

Saya bertanya kepada diri saya, "Masa apa yang mereka maksudkan?". Ketika itulah saya sedar bahawa hidup saya tidak banyak berubah.

Saya sentiasa mampunyai masa untuk melakukan apa-apa projek bila-bila sahaja yang saya mahukan.

Beberapa hari lalu teman lelaki saya bertanya, "Awak serius tak ada pelan untuk keluar langsung?". Saya menjawab, "Kita tak boleh keluar pun,".

Bagi saya, ia bukanlah satu masalah besar. Sudah tentu saya rindu untuk bersiar-siar pada waktu pagi tetapi saya boleh atasinya.

Ramai orang membandingkan situasi pada ketika ini dengan Perang Dunia Kedua. Satu meme yang saya lihat di Internet berbunyi, "Datuk nenek kita dikerahkan untuk berperang. Kita pula dikerahkan untuk duduk dalam rumah".

Ia benar-benar memberikan perspektif kepada saya. Sebagai seorang introvert, saya sangat suka menghabiskan masa di rumah dan saya tak rasa perintah berkurung ini sebagai satu pengorbanan yang besar.

Tetapi sudah tentu situasi ini akan berbeza jika kita tidak mempunyai internet, tak boleh kerja dari rumah, tidak berhubung antara satu sama lain di banyak platform media sosial, atau tidak mempunyai akses kepada berita dengan pantas.

Ramai orang perlu membiasakan dengan rutin baru dan bagi mereka, semuanya menjadi kacau bilau.

Sebab itu saya berasa sangat bersyukur dapat bekerja dari rumah dan saya sedar tak semua orang memiliki kelebihan ini.

Untuk beberapa hari pertama, badan saya berada dalam keadaan baik. Tetapi kemudiannya saya sakit belakang, dan ketika itulah saya mula melakukan aktiviti yoga.

Kerana saya tinggal di apartment, saya tidak mempunyai halaman rumah tetapi mempunyai ruang yang cukup.

Saya mula melakukan beberapa gaya yoga yang sangat menenangkan, dan tak lama kemudian badan saya terasa lebih baik.

Orang dengan personaliti introvert cenderung untuk menghabiskan banyak masa dalam kepala mereka dan kadang-kala mengabaikan tubuh badan.

Saya sedar bahawa saya perlu lebih beri perhatian kepada tubuh badan secara fizikal dalam apa jua situasi termasuklah ketika perintah berkurung.

Sebagai seorang yang sangat sensitif, emosi saya mudah terganggu dan video-video di Itali menyanyi di balkoni benar-benar menyedarkan saya.

Mereka menemui satu cara untuk berhubung antara satu sama lain di tengah-tengah krisis membunuh ini, yang mana memberikan saya harapan yang sangat besar.

Jua, kanak-kanak di seluruh Itali melukis pelangi dengan ayat "Andrà tutto bene", yang bermaksud "Semuanya akan baik-baik sahaja".

Di Sepanyol, setiap malam pada jam 8 malam kami akan berdiri di balkoni dan menepuk tangan untuk mengucapkan terima kasih kepada ahli kesihatan yang bekerja keras untuk menyelamatkan nyawa.

Meskipun kita sedang hidup dalam saat yang menakutkan, krisis ini mengeratkan manusia dan ia telah menunjukkan tahap empati serta hubungan yang saya tak pernah lihat sebelum ini.

Walaupun otak introvert saya (cenderung untuk overthinking dan terlalu peka) mahu saya menyemak berita setiap 5 minit, saya sebaliknya mendengar banyak podcast pembangunan peribadi kerana saya tahu saya boleh memilih ke mana untuk tumpukan perhatian saya.

Saya ingin sentiasa tahu akan keadaan sekeliling dan mematuhi peraturan, tetapi berada dalam keadaan peka setiap masa tidak memberikan apa-apa kebaikan kepada saya atau orang lain.

Itulah sebabnya saya melaksanakan beberapa kekangan dalam hidup saya ketika perintah berkurung ini berlangsung.

Kini saya hanya melayari berita sekali pada waktu pagi dan sekali lagi pada waktu malam.

Selebihnya, saya memberi tumpuan kepada kerja, mendengar podcast perniagaan dan perkembangan peribadi, mengamalkan yoga, mengecat, menonton Netflix dan memasak.

Saya mendapati bahawa aktiviti-aktiviti ini dapat menenangkan kegelisahan saya dan mengalihkan tenaga saya kepada sesuatu yang lebih produktif serta memuaskan.

Lagipun, semuanya masih merupakan satu pilihan, iaitu saya boleh memilih untuk menyalahkan novel coronavirus dan situasi luaran, atau saya boleh memilih untuk mengambil kesempatan ke atas tempoh ini untuk belajar dan membantu orang lain.

Dan apabila otak saya bercelaru, saya tahu saya boleh fokus semula kepada kerja penting yang saya lakukan, kepada hubungan yang saya ada dan hubungan masa depan.

Disebabkan krisis ini, semua tangisan akan berlalu dan saya tahu kita semua akan menjadi lebih kuat sebagai seorang manusia pada masa akan datang.


5 Kuman Kategori A Berisiko Tinggi Dijadikan Senjata Bio Pengganas Dunia

Dalam pembangunan senjata, salah satu cabang yang pernah dan mungkin masih dibangunkan untuk dijadikan senjata adalah ejen-ejen biologi.

Selepas termeterai perjanjian Warsaw yang sekaligus mengharamkan penggunaan senjata biologi pada tahun 1969, larangan penyelidikan terhadap senjata biologi untuk serangan diperkenalkan. Walaupun 182 anggota PBB bersetuju untuk menghormati perjanjian tersebut sehingga kini, beberapa negara dikhuatiri terus menjalankan kajian bagi mempersenjatakan kuman yang ada.

Berikut adalah lima kuman dikategorikan dalam kategori A sebagai sangat berbahaya - seandainya dijadikan senjata oleh pihak yang tidak bertanggungjawab.

Beberapa negara seperti Kesatuan Soviet (dahulu) serta Iraq didakwa pernah membangun dan menyimpan senjata berasaskan kepada toksin botulinum. Selain itu kumpulan kultus Aum Shirinkyo yang pernah menggemparkan dunia dengan serangan gas sarin di Jepun pada tahun 1995, juga dilaporkan cuba menyerang orang ramai dengan toksin serupa tetapi gagal mengenai sasaran.

Racun yang digelarkan sebagai toksin botulinum merupakan bahan semulajadi yang terhasil akibat daripada tindak balas bakteria dalam tanah. Dalam dos yang kecil sekiranya kita termakannya tidak akan menyebabkan masalah kepada manusia, tetapi apabila dikumpulkan - hanya 1 gram sahaja diperlukan untuk menyebabkan penyakit pada 1 juta manusia.

Tidak berbau dan berwarna, serangan toksin botulinum sehingga kini masih diawasi pihak berkuasa seluruh dunia kerana dalam bentuk paling tulen, racun botulinum merupakan bahan paling bertoksik yang kita ketahui setakat ini. Penghasilannya yang dikatakan tidak memerlukan kos yang tinggi mampu membolehkan kumpulan pengganas menghasilkannya sendiri - asalkan mereka mempunyai kepakaran tertentu.

Seandainya serangan ini benar-benar berlaku, penghidap akan mengalami jangkitan mirip influenza yang kritikal.

Sejenis bakteria yang berjangkit melalui pemindahan haiwan ke haiwan, hanya 10 mg diperlukan untuk memulakan penyebaran wabak di kalangan orang ramai. Fransiscella tularensis atau f.tularsensis merupakan sejenis bakteria yang mampu hidup dalam tempoh yang lama dengan keadaan iklim bersuhu rendah, di dalam air, tanah lembap dan juga bangkai haiwan yang sedang reput.

Jangkitannya akan memulakan penyakit yang dinamakan sebagai 'tularemia' yang kerap kali menjangkiti haiwan seperti tikus dan arnab, tetapi mampu juga menjangkiti manusia. Seseorang yang dijangkiti tularemia akan mengalami masalah ulser pada permukaan kulit di bahagian yang dijangkiti sebelum bakteria mula menyerang paru-paru dan sistem pernafasan, menyebabkan pneumonia terjadi.

Sekiranya disebar dalam bentuk senjata, wabak tularemia boleh melanda 3 ke 5 hari selepas serangan dilakukan mengakibatkan keadaan individu yang dijangkiti mampu berada pada tahap kritikal. Beberapa negara di dunia pernah mengkaji penggunaan bakteria ini dalam pembangunan senjata bio mereka, dengan cara serangan berbentuk aerosol kerap diuji dalam makmal.

Penyakit cacar merupakan musuh utama tamadun manusia, selepas manusia pernah beberapa kali perlu mengharungi serangan wabak cacar di seluruh dunia. Dikenali dengan nama 'smallpox', cacar digeruni kerana 'ketangkasannya' merebak serta jumlah mangsa yang telah menjadi korban penyebarannya.

Oleh sebab itu, tidak dapat kita nafikan virus variola yang menjadi punca utama serangan cacar menjadi salah satu resipi utama dalam penyelidikan senjata bio satu masa dahulu. Selepas perjanjian menghentikan sebarang bentuk pembangunan senjata bio berjaya, kini hanya ada dua lokasi sahaja yang kita ketahui menyimpan sampel virus ini, satu di Atlanta dan satu lagi di Moscow.

Walau bagaimanapun, selepas pengakuan seorang penyelidik Soviet pada tahun 1998 bernama Kanatjan Alibekov membenarkan dakwaan bahawa dia adalah seorang yang terlibat dengan pembangunan senjata bio berasaskan virus cacar - mengakibatkan ancaman penggunaan virus cacar sebagai satu bentuk senjata, kembali hangat diperkatakan sehingga kini.

Berikutan banyaknya virus penyebab demam berdarah yang mampu mendatangkan maut, sejak awal lagi banyak pihak memberikan keutamaan dalam melindungi orang ramai daripada serangan sedemikian rupa. Antara jangkitan penyakit yang mampu berlaku adalah seperti serangan Ebola, Marburg, Lassa dan beberapa lagi jangkitan demam yang membawa maut.

Dikenali sebagai 'viral hemorraghic fever' atau VHF, ada beberapa jenis virus penyebab jangkitan dengan empat jenis utama dikategorikan - arenavirus, filovirus, bunyavirus dan flavivirus. Di antara kesemua virus yang ada, flovirus yang menyebabkan jangkitan demam Ebola dan Marburg merupakan virus yang berkemungkinan besar boleh dijadikan senjata - kerana usaha melakukannya pernah dijalankan.

Filovirus mampu merebak dalam bentuk aerosol melalui udara serta sangat mudah berpindah daripada pesakit kepada individu sihat. Oleh itu sebarang bentuk serangan pengganas yang menggunakan filovirus sangat sukar dikesan. Bagaimanapun, berbeza dengan virus atau bakteria lain dalam senarai ini - dos yang besar diperlukan untuk melakukan serangan dalam skala yang lebih luas.

Anthrax merupakan singkatan popular kepada nama bakteria Bacillus Anthracis, sejenis bakteria yang kerap digunakan sebagai senjata biologi. Ancamannnya sangat ditakuti kerana anthrax apabila berjaya dikeringkan, mampu dihantar dalam bentuk serbuk yang kebiasaannya dihantar melalui sampul surat.

Atas sebab itulah modus operandi sama berlaku pada tahun 2001 selepas insiden 11 September, apabila surat berisi serbuk anthrax mula diedarkan dalam tempoh tertentu - mengakibatkan kematian kepada 5 orang termasuklah dua individu berpangkat Senator di Amerika Syarikat.

Penggunaan anthrax sebagai senjata sudah bermula ketika perang dunia pertama tetapi hanya mula digunakan besar-besar,an semasa Jepun menduduki China sekitar tahun 1932 hingga 1945. Lebih 10,000 orang China dikatakan mati disebabkan tubuh mereka dijadikan bahan eksperimen oleh pasukan penyelidik Jepun - dalam menguji keberkesanan senjata biologi mereka.


9 Jutawan Itali Yang Berlumba-Lumba Beri Bantuan Memerangi COVID-19

Dalam usaha untuk memerangi pandemik COVID-19 dan kerosakan yang dihadapi oleh ekonomi global, para hartawan dan jutawan di seluruh dunia menyumbang wang ringgit mereka.

Dan orang-orang terkaya di Itali lebih memberikan tumpuan kepada pertempuran di tanah air sendiri.

Sehingga 26 Mac 2020, kes positif COVID-19 di Itali mencecah 80,589 kes dengan 8,215 terkorban, melepasi China yang kini semakin pulih.

Beberapa industri eksport utama Itali, termasuklah fesyen dan pembuatan mewah semakin terkesan apabila penduduk tempatan tidak keluar rumah untuk minggu ketiga, namun pemimpin-pemimpin industri tidak berundur diri daripada pertempuran ini.

Jumlah sumbangan oleh antara manusia terkaya di Itali untuk negara mereka kini telah melebihi RM200 juta kepada hospital, kemudahan penjagaan kesihatan dan agensi kerajaan sejak krisis ini bermula pada bulan Februari.

Pereka fesyen Armani Group ini adalah antara salah satu firma pertama yang mengambil langkah-langkah bagi menghentikan penyebaran epidemik di Itali di mana mereka memutuskan untuk melangsungkan minggu fesyen Milan Fashion secara rahsia pada 23 Februari 2020.

Kesemua kedai dan restoran milik Armani telah ditutup sejak 10 Mac, hari di mana perintah berkurung Itali mula diperketatkan dan kilang-kilang ditutup sementara ketika pada minggu pertama bulan Mac.

Pada 26 Mac, Armani Group menukarkan semua pengeluaran di kilang-kilangnya di Itali untuk mengeluarkan pakaian perubatan penggunaan tunggal.

Legenda fesyen Giorgio Armani sendiri telah mendermakan sekitar RM9.6 juta kepada hospital-hospital di Milan, Rome, Bergamo, Piacenza dan Versilia serta kepada agensi perlindungan awam Itali yang menyelaraskan respon negara terhadap wabak itu.

"Kesihatan dan kesejahteraan para pekerja saya sentiasa dan terus menjadi keutamaan saya. Kami telah mengikuti, dan sering menjangkakan langkah-langkah yang diterima pakai di semua negara," kata Giorgio Armani kepada Forbes.

Remo Ruffini adalah pengerusi dan CEO jenama pakaian sukan mewah Moncler telah menyumbangkan RM46.7 juta kepada pihak berkuasa di kawasan yang paling terjejas teruk di Itali iaitu Lombardy.

Kemudahan kesihatan baharu itu akan ditempatkan di kawasan bekas lokasi pameran Fiera Milano dan akan menempatkan lebih daripada 400 unit rawatan rapi.

"Milan adalah bandar yang memberikan kita semua saat yang luar biasa. Kami tidak boleh dan tidak akan meninggalkannya. Adalah menjadi tanggungjawab setiap orang untuk menyumbang kembali kepada bandar ini setelah apa yang telah ia sumbangkan kepada kita setakat ini," kata Remo Ruffini.

Silvio Berlusconi yang merupakan perdana menteri Itali sebanyak 3 kali dan juga anggota Parlimen Eropah ketika ini telah mengeluarkan wang peribadinya sebanyak RM46.7 juta.

Sama seperti Remo Ruffini, wang tersebut digunakan untuk membina hospital baru bagi menempatkan pesakit COVID-19 yang semakin bertambah dan membimbangkan.

Giovanni Ferrero dan ibunya Maria merupakan pemilik syarikat pembuat coklat iaitu Ferrero Inc. yang mengeluarkan produk ikonik di dunia seperti Nutella dan juga Kinder.

Syarikat yang merupakan syarikat sedemikian kedua terbesar di dunia tidak terlepas daripada membantu untuk membendung penularan COVID-19 di Itali.

Ferrero Inc dilaporkan juga menyumbang sebanyak RM46.7 juta kepada suruhanjaya kecemasan negara kerajaan Itali yang dipengerusikan oleh Domenico Arcuri untuk memerangi novel coronavirus.

Pada 19 Mac, pengerusi bank Banca Mediolanum ini menyumbang sebanyak RM24.6 juta kepada pihak berkuasa di timur laut Itali iaitu Veneto, yang juga sedang bergelut dengan wabak COVID-19 yang teruk.

9 hari sebelum itu, Ennio Doris menerbitkan video berdurasi 12.30 minit di saluran Youtube Banca Mediolanum untuk menyatakan perasannya terhadap pandemik ini dan kesannya kepada ekonomi Itali.

"Kebimbangan (terhadap coronavirus) dan sekatan (pergerakan) sedang mencetuskan krisis ekonomi di Itali, Eropah dan mungkin juga di Amerika Syarikat. Bolehkah anda bayangkan apabila coronavirus sudah tidak tersebar lagi? Semua kerugian pasaran yang berlaku sekarang akan menjadi peluang yang sangat hebat. Ketakutan terhadap coronavirus adalah wajar, tetapi ketakutan terhadap kerugian pasaran tidak," kata Ennio Doris.

Pelabur kaya dan syarikat induknya, Gruppo Caltagirone telah menyumbangkan sekitar RM4.9 juta kepada ke Institut Spallanzani dan hospital Policlinico Universitario Agostino Gemelli di Rome.

"Ketika tempoh sukar bagi negara ini, dunia perniagaan mesti melaksanakan tugas dan tanggungjawabnya," kata Francesco Gaetano Caltagirone.

Beliau menambah dalam satu kenyataan bahawa sikap ini bertujuan untuk mengucapkan terima kasih kepada doktor, jururawat dan penyelidik untuk apa yang mereka lakukan untuk kita semua.

Kedua-dua pengasas bersama antara jenama fesyen paling mewah di dunia iaitu Dolce & Gabbana telah membuat sumbangan yang tidak didedahkan jumlahnya kepada Humanitas University di Milan.

Sumbangan yang diberikan oleh mereka bertujuan untuk memajukan penyelidikannya terhadap tindak balas sistem imun ke atas COVID-19.

"Kami berasa terpanggil untuk melakukan sesuatu bagi memerangi virus membunuh ini yang mana bermula di China dan memberi kesan kepada seluruh manusia," kata mereka.

Tambah mereka lagi, sekecil-kecil bantuan mampu memberikan perbezaan yang ketara dan menyokong kajian saintifik adalah satu tanggungjawab moral bagi mereka.

Cabang pelaburan keluarga Benetton iaitu Edizione Srl dilaporkan telah sekitar RM14 juta kepada hospita-hospital di Milan, Rome dan bandar Itali timur laut Treviso.

Kumpulan itu juga menutup kedai-kedai jenama pakaian Benetton tetapi meneruskan operasi kawasan perkhidmatan lebuh raya yang mana dikendalikan oleh Autogrill.

Massimiliana dan 2 orang anaknya merupakan pemiliki Menarini, salah satu daripada syarikat farmasi terbesar di Itali.

Beliau menduduki senarai 10 teratas bagi wanita terkaya di dunia, dengan nilai kekayaan mencecah RM50.6 bilion.

Pada 16 Mac, syarikat itu mengumumkan bahawa ia akan menukarkan jenama pengeluarannya di kilang mereka yang terletak di Florence kepada menghasilkan gel pembunuh kuman.

Produk itu kemudiannya akan diedarkan secara percuma kepada agensi perlindungan awam Itali.